Bank Negara naikkan OPR kepada 3%

Bank Negara Malaysia (BNM) hari ini menaikkan kadar dasar semalaman (OPR) sebanyak 25 mata asas kepada 3%.
Bank pusat itu dalam satu kenyataan berkata kadar siling dan lantai OPR akan turut dinaikkan masing-masing kepada 3.25% dan 2.75%.
Untuk rekod OPR diturunkan kepada 1.75% selepas bermulanya Covid-19 di Malaysia pada awal 2020.
Tahun lalu, ia dinaikkan sebanyak empat kali dengan kumulatif 100 mata asas kepada 2.75%, masih di bawah kadar praCovid sebanyak 3.25% yang dilihat pada Mac 2019.
Pakar ekonomi menjangkakan BNM akan terus meningkatkan kadar OPR kepada sekurang-kurangnya 3.00% tahun ini, sejajar dengan prestasi ekonomi yang semakin kukuh.
BNM dalam kenyataannya berkata ekonomi global terus didorong oleh permintaan domestik yang berdaya tahan disokong oleh keadaan pasaran buruh yang kukuh, dan pemulihan ekonomi China yang lebih kukuh daripada jangkaan.
“Bagaimanapun, ekonomi global terus terjejas oleh tekanan kos yang tinggi dan kadar faedah yang lebih tinggi.
“Inflasi keseluruhan terus menurun namun inflasi teras terus melebihi purata yang pernah dicatatkan sebelum ini.
“Pendirian dasar monetari bagi kebanyakan bank pusat dijangka kekal ketat,” tambah BNM.
Menurut BNM, di Malaysia perkembangan terkini menunjukkan bahawa kegiatan ekonomi berkembang selanjutnya pada suku pertama tahun 2023 selepas mencatatkan prestasi kukuh pada tahun 2022.
“Meskipun eksport dijangka menjadi sederhana, pertumbuhan pada tahun 2023 akan didorong oleh permintaan dalam negeri.
“Perbelanjaan isi rumah kekal berdaya tahan, disokong oleh keadaan pasaran pekerja yang lebih baik memandangkan pengangguran terus menurun ke tahap sebelum pandemik.
Menurut bank pusat itu, ketibaan pelancong yang meningkat dijangka menggiatkan aktiviti berkaitan pelancongan manakala projek infrastruktur berbilang tahun yang terus dilaksanakan akan menyokong aktiviti pelaburan.
“Keadaan kewangan domestik juga terus kondusif untuk pengantaraan kewangan tanpa tanda-tanda pengetatan berlebihan yang mempengaruhi aktiviti penggunaan dan pelaburan,” kata BNM.
Menurut BNM, risiko prospek pertumbuhan dalam negeri secara relatif seimbang dengan risiko pertumbuhan menjadi lebih tinggi berpunca terutamanya daripada faktor-faktor dalam negeri seperti aktiviti pelancongan yang lebih kukuh serta pelaksanaan projek termasuk projek yang dinyatakan dalam pembentangan semula Belanjawan 2023.
“Manakala risiko pertumbuhan menjadi lebih perlahan berpunca daripada pertumbuhan global yang lebih lemah daripada jangkaan dan keadaan pasaran kewangan global yang semakin tidak menentu,” tambahnya.
Katanya, inflasi keseluruhan menunjukkan trend menurun pada bulan-bulan kebelakangan ini disebabkan oleh faktor kos yang menurun.
“Inflasi keseluruhan dan inflasi teras dijangka menjadi sederhana sepanjang tahun 2023, berpurata antara 2.8% hingga 3.8%.
“Bagaimanapun, inflasi teras akan kekal pada paras tinggi berikutan keadaan permintaan yang kukuh. Kawalan harga dan subsidi bahan api sedia ada akan terus membendung sebahagian daripada tekanan inflasi yang meningkat.
“Imbangan risiko terhadap prospek inflasi cenderung ke arah inflasi menjadi lebih tinggi dan terus bergantung pada sebarang perubahan pada dasar dalam negeri termasuk mengenai subsidi dan kawalan harga, perkembangan pasaran kewangan serta harga komoditi global,” tambah BNM.


Pelajar cemerlang tanpa kerakyatan harap sinar baru selepas jumpa PM

Selepas kisahnya yang mendapat keputusan A penuh dalam peperiksaan Sijil Tinggi Pendidikan Malaysia (STPM) bimbang dinafikan sambung belajar kerana tiada kerakyatan, Mohamad Omar Mokhtar kini mengimpikan sinar baru selepas bertemu Perdana Menteri Ismail Sabri Yaakob.
Dalam satu kunjungan khas di Alor Setar, Kedah sempena jelajah Aspirasi Keluarga Malaysia peringkat negeri tersebut, Omar dijemput untuk menerima sumbangan Yayasan Keluarga Malaysia yang disampaikan sendiri oleh Ismail.
Bercakap kepada MalaysiaNow, dia meluahkan rasa syukur dan teruja dapat bersua muka dengan perdana menteri untuk berbincang mengenai masalah yang dihadapinya sejak kali pertama ingin memohon kad pengenalan diri di Jabatan Pendaftaran Negara (JPN) pada usia 12 tahun.
"Dapat bercakap dengan beliau sendiri.
"Saya dapat respons bahawa ada perkembangan baik dan tidak mahu saya sebut apa-apa lagi kepada pihak lain," katanya ketika dihubungi MalaysiaNow.
Pada Isnin, Omar dalam satu sidang media bersama NGO hak asasi Lawyers for Liberty di Petaling Jaya, Selangor bimbang hasratnya untuk sambung pengajian ke universiti akan dinafikan disebabkan statusnya tanpa kerakyatan.
Omar yang lahir pada 31 Ogos 2002 disekat untuk mendapatkan kad pengenalan pada usia 12 tahun atas alasan kad pengenalan ibu kandungnya yang berasal dari Sabah mempunyai beberapa masalah.
Ayahnya juga, seorang warganegara Malaysia.
Selepas kedua-dua ibu bapa Omar berpisah, pada tahun 2015 Omar diambil sebagai anak angkat secara sah oleh ibu saudaranya yang menetap di Kedah.
Ketika itu, proses dan permohonan pengangkutan sudah disempurnakan oleh JPN.
Melalui dokumen yang ditunjukkan kepada media, salinan sijil lahir pertamanya, Omar merupakan warganegara Malaysia.
Tetapi selepas dirujuk kad pengenalan ibunya sebagai tidak sah, satu sijil lahir baru dikeluarkan oleh JPN menyatakan Omar bukan warganegara.
Omar berkata, dia bersungguh-sungguh mahu mendapatkan kad pengenalan sah dari kerajaan Malaysia untuk merubah masa depan keluarga dan keluar dari kepompong kemiskinan.
Impiannya, dengan kad pengenalan itu dia boleh menyambung pengajian dalam bidang pendidikan dan bekerja di sekolah.
Melalui bayaran gaji yang bakal diterimanya, Omar mahu menyumbang kembali kepada keluarga dengan membantu ibu bapa dan adik beradiknya mendapatkan kualiti hidup yang lebih baik.
"Saya bukan datang dari keluarga yang senang.
“Saya mahu bantu mak ayah dan berbakti semula kepada masyarakat dan negara ini," katanya pada sidang media tersebut.


Jangkitan harian catat 383 kes, 4 lagi terkorban

383 kes baru Covid-19 direkodkan semalam menjadikan jumlah keseluruhan sebanyak 5,031,826 kes.
Sebanyak 625 pesakit turut dilaporkan sembuh, menjadikan jumlah keseluruhan kes sembuh sebanyak 4,983,795.
Ketika ini, 11,126 kes aktif direkodkan di mana 10,611 atau 95.4% daripadanya menjalani kuarantin kendiri.
Tiada pesakit ditempatkan ke pusat kuarantin sementara 495 (4.4%) kes dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 20 kes dan 8 daripadanya memerlukan bantuan alat pernafasan.
Empat kematian dicatatkan termasuk dua kes sebelum tiba di hospital menjadikan keseluruhan korban akibat wabak itu sebanyak 36,905 orang.


Subang Jaya kini berstatus bandar raya

Subang Jaya kini secara rasmi berstatus bandar raya di Selangor selepas mendapat perkenan daripada Sultan Selangor Sultan Sharafuddin Idris Shah berkuat kuasa hari ini.Ia menjadi bandar raya ketiga di Selangor selepas Shah Alam dan Petaling Jaya.Menteri Besar Selangor Amirudin Shari berkata selari dengan pengisytiharan itu Noraini Roslan dilantik menjadi Datuk Bandar Subang Jaya pertama berkuat kuasa tarikh yang sama.Noraini merupakan Yang Dipertua Majlis Perbandaran Subang Jaya.“Pelantikan Noraini mendapat perkenan Sultan Selangor,” katanya dalam satu kenyataan hari ini.Amirudin berharap pembangunan di Subang Jaya akan terus dimantapkan dengan menambah baik sistem penyampaian perkhidmatan bertaraf dunia.


Covid-19, kes mahkamah berprofil tinggi pertimbangan lebih besar bagi PM berbanding pendirian Raja Melayu

Pengkritik sosial terkemuka Chandra Muzaffar tidak melihat gesaan Raja-Raja Melayu supaya Parlimen bersidang semula sebagai sebuah penolakan kepada kerajaan Perikatan Nasional (PN), mengatakan perdana menteri sudah pun membentangkan susur masa yang spesifik ketika mengumumkan Pelan Pemulihan Negara Selasa lalu.Chandra turut berkata walaupun dua kenyataan berasingan dikeluarkan Yang di-Pertuan Agong dan Raja-Raja Melayu dilihat tidak menunjukkan sebarang pengiktirafan terhadap usaha-usaha kerajaan bagi membendung pandemik Covid-19, wujud beberapa faktor lebih besar yang akan mempengaruhi keputusan Muhyiddin dalam membuat keputusan membuka semula Parlimen.“Saya fikir apa yang menjadi kebimbangan utamanya adalah program vaksinasi. Jika berjaya capai sasaran dengan 40% atau 50% populasi divaksinasi menjelang Oktober, maka saya fikir dia akan teruskan. Tapi sebaliknya, situasi masih buruk. Dia mungkin akan berkira-kira untuk tunda beberapa matlamat,” kata Chandra dalam sebuah program wawancara isu semasa Consider This di Astro Awani semalam.Susulan perbincangan khas Raja-Raja Melayu semalam, Sultan Abdullah Sultan Ahmad Shah dan Raja-Raja Melayu mengeluarkan dua kenyataan berasingan mengesyorkan Parlimen bersidang semula dan perintah darurat tidak dilanjutkan selepas 1 Ogos depan.Perbincangan khas itu adalah susulan pertemuan Sultan Abdullah bersama pemimpin-pemimpin parti politik daripada kerajaan dan pembangkang.Sehari sebelumnya, Muhyiddin membentangkan strategi kerajaan dalam memulihkan negara yang meletakkan sasaran Parlimen dibuka pada September atau Oktober depan tertakluk kepada sistuasi pandemik dan kadar program vaksinasi besar-besaran.Chandra berkata bukanlah satu hal yang luar biasa bagi seorang perdana menteri untuk membuat beberapa pertimbangan politik termasuk mengenai Umno yang berpecah ketika ini.“Perdana menteri mana pun akan bimbang,” katanya dan menambah pada ketika ini wujud sekurang-kurangnya tiga kumpulan dalam Umno yang “mempunyai pandangan berbeza dalam setiap isu”.Chandra Muzaffar.Chandra berkata beberapa kes berprofil tinggi pemimpin Umno bakal menerima keputusan pada Oktober depan.“Perkara ini tentunya menjadi pertimbangan dalam keputusan PM. Hal ini mungkin jadi sebab mengapa beliau letakkan Oktober sebagai tarikh untuk buka semula Parlimen,” tambahnya.Bekas perdana menteri Najib Razak dan Presiden Umno Ahmad Zahid Hamidi, kedua-duanya yang pada ketika ini berdepan hukuman penjara dan larangan berpolitik ekoran beberapa pertuduhan rasuah, mengetuai serangan-serangan terhadap Muhyiddin sejak beberapa bulan lalu.Pendirian menentang kerajaan semakin tajam selepas sabitan Najib bagi tujuh pertuduhan melibatkan skandal 1MDB.Najib dan Zahid juga menulis surat kepada Istana Negara, menyatakan sokongan kepada Anwar Ibrahim sebagai perdana menteri sekali gus menggulingkan Muhyiddin.Chandra berkata mereka yang menghadapi pertuduhan-pertuduhan di mahkamah memiliki motif tersendiri ketika menggesa kerajaan untuk membuka semula Parlimen.“Ini adalah salah satu daripada alasan kenapa ada beberapa orang menggesa supaya Parlimen bersidang semula,” tambahnya.Chandra juga turut berkata mereka yang menggesa persidangan semula Dewan Rakyat harus komited dengan proses demokratik dan jujur ketika memperdebatkan atau membincangkan isu-isu negara.“Jadi sekarang, jika mereka mahu gunakan Parlimen untuk tujuan lain kerana ada motif lain, mungkin motif-motif yang berkait dengan kes-kes mahkamah mereka, masa depan politik mereka dan lain-lain, itu adalah satu hal yang menyedihkan.“Ini adalah satu perkara yang menjadi hakikat politik Malaysia. Wujud agenda-agenda jahat sebegini rupa,” katanya.


PM hipokrit, umum projek, peruntukan negeri berdepan PRN, kata peguam

Perdana Menteri Anwar Ibrahim diingatkan supaya tidak menjalankan tadbir urus secara “double standard” susulan tindakannya mengumumkan peruntukan tambahan dan projek mega di beberapa negeri yang dilawati sejak menerajui kerajaan pusat meskipun sudah berikrar untuk tidak meneruskan amalan tersebut, kata peguam.
Peguam Rafique Rashid berkata, tindakan terbaru Anwar yang berkongsi kepada rakyat Negeri Sembilan tentang keputusan kerajaan meluluskan peruntukan tambahan berjumlah lebih RM1 bilion di negeri itu hanya membuktikan beliau bersikap “hipokrit” dan tidak menepati janji-janjinya sebelum menjawat jawatan tersebut.
Ini termasuklah juga katanya, pengumuman Anwar kepada Pulau Pinang berhubung pelaksanaan Perkhidmatan Transit Aliran Ringan (LRT) di negeri berkenaan dan peruntukan khusus sebanyak RM1.6 bilion kepada negeri Kedah seperti yang diumumkan pada 3 Mei lalu.
“Mengapa saya katakan begitu? Kerana sebelum (Anwar) menjadi perdana menteri beliau menyatakan dengan jelas bahawa beliau akan memastikan tata kelola cara pengurusan dan pentadbiran akan mengikut undang-undang.
“Kedua, tidak akan menyalahgunakan peruntukan kerajaan untuk kejayaan politik,” katanya kepada MalaysiaNow.
Pada masa yang sama, Rafique menegaskan setiap pengumuman yang dibuat oleh Anwar itu tidak boleh dielakkan dengan situasi politik semasa yang bakal menyaksikan Pilihan Raya Negeri (PRN) di enam buah negeri.
Kini, Anwar dengan jenama pentadbirannya “Kerajaan Madani” sedang aktif menjelajah ke setiap negeri yang bakal berdepan PRN dengan menganjurkan rumah terbuka mega dengan sasaran lebih 10,000 hadirin di setiap majlis yang dianjurkan.
Seterusnya, Anwar akan melawat Kelantan (12 Mei), Terengganu (13 Mei) dan Selangor (14 Mei).
Untuk rekod, bagi semua pengumuman peruntukan dan projek mega yang diumumkan oleh Anwar disebutkan ketika beliau melawati negeri-negeri sempena penganjuran rumah terbuka kerajaannya.
Pada 7 Mei, Anwar ke Negeri Sembilan memberitahu keseluruhan jumlah peruntukan pembangunan disediakan kerajaan pusat khusus kepada negeri itu bagi 2023 adalah berjumlah RM1.27 bilion.
Bagi rakyat di Pulau Pinang, Anwar berkata kerajaannya akan menambah dana dalam satu skim yang besar untuk melaksanakan perkhidmatan LRT di negeri tersebut dan bakal mengadakan satu mesyuarat bersama kerajaan negeri untuk membincangkan perkara tersebut dalam tempoh satu hingga dua minggu lagi.
Manakala di Kedah, Anwar menegaskan pihaknya akan menyalurkan dana sebanyak RM1.6 bilion untuk membangunkan negeri itu khususnya tambah baik bekalan air di beberapa daerah.
Pada Januari lalu, Anwar berikrar tidak akan meneruskan amalan kerajaan terdahulu yang disifatkannya selalu mengumumkan projek-projek pembangunan ketika melakukan lawatan di negeri-negeri terutama ketika menjelang pilihan raya.
Mengulas lanjut, Rafique turut mempersoalkan tindakan tersebut dengan mengatakan sekiranya Anwar belum menjawat jawatan perdana menteri sudah pasti beliau akan menjadi individu pertama yang menyelar para pemimpin politik lawan yang membuat pengumuman yang sama sedemikian.
“Tapi bila beliau berada dalam kuasa, beliau pula yang lakukan perkara itu. Sebab itu saya katakan beliau seorang yang hipokrit.
“Berlainan sungguh, untuk beliau boleh tapi untuk orang lain tidak boleh.”
Pengumuman itu salah atau tidak di sisi undang-undang?
Dalam pada itu, ketika ditanya adakah bidang kuasa seorang perdana menteri bebas membuat pengumuman tentang peruntukan belanjawan negeri-negeri di mana sahaja beliau berada ataupun terdapat undang-undang khusus yang melarang beliau bercakap sedemikian, Rafique menegaskan tiada halangan dari sudut perundangan.
Bagaimanapun, katanya, apabila melibatkan hal mengumumkan peruntukan kewangan kepada negeri-negeri ianya tidak melibatkan wang dari perdana menteri sendiri sebaliknya duit rakyat yang dikutip daripada pembayar cukai.
“Walaupun secara spesifik tiada apa-apa yang menghalang Anwar atau mana-mana perdana menteri untuk mengumumkan itu, tapi semak dan imbangnya di mana?
“Adakah dengan sewenang-wenangnya pusing (u-turn) dan kata nak bagi tambahan lagi RM1 bilion, tambah lagi LRT dan sebagainya?
“Adakah ini menunjukkan negara kita tiada hukum? Sebab undang-undang sudah menyatakan kalau mahu berbelanja untuk rakyat mesti melalui perbelanjaan di mana kantung dana negara yang perlu ada semak dan imbang.
“Betulkan Negeri Sembilan itu perlukan RM1.6 bilion atau Pulau Pinang perlukan LRT?”
Katanya, pengumuman-pengumuman tersebut kemudiannya akan berakhir di mana ianya haya bersifat retorik dan politikal semata-mata khususnya menjelang PRN yang dijangka berlaku dalam masa terdekat.
Bentuk rasuah gaya baru?
Sementara itu, Rafique turut menarik perhatian dengan mempersoalkan sama ada pengumuman-pengumuman libat bilion ringgit dan projek mega itu sebagai satu bentuk rasuah gaya baru demi mendapatkan atau mengekalkan kuasa kerajaan.
Katanya, unsur-unsur sebegini pernah berlaku ketika era pemerintahan Najib Razak melalui bantuan wang tunai, BR1M.
“Dulu mereka kata ini rasuah, sekarang yang kata itu rasuah pula berada dalam kerajaan. Nampaknya buat perkara yang sama tapi dengan cara yang lainlah.
“Ini perlu diteliti balik, saya tak katakan ini rasuah sebab undang-undang tak menyatakannya salah tetapi dari segi moral adakah ini satu bentuk rasuah minda kepada rakyat?”
Hal ini, katanya kerana, para pengundi didengarkan tentang pengumuman tersebut dan boleh jadi terpesona dengan janji yang dibuat sekali gus berpotensi membuang undi kerana tertarik dengan janji yang dibuat.


SPR adakan mesyuarat khas Rabu ini bincang tarikh penting PRN

Suruhanjaya Pilihan Raya (SPR) akan mengadakan mesyuarat khas pada Rabu ini untuk membincangkan tarikh-tarikh penting Pilihan Raya Negeri (PRN) bagi enam negeri yang terlibat.
Setiausaha SPR Ikmalrudin Ishak berkata mesyuarat itu susulan penerimaan notis pembubaran rasmi Dewan Undangan Negeri (DUN) Kedah, Kelantan, Terengganu, Pulau Pinang, Selangor dan Negeri Sembilan daripada Speaker DUN masing-masing.
“Mesyuarat khas tersebut akan dipengerusikan oleh Pengerusi SPR Abdul Ghani Salleh yang akan membincangkan tarikh-tarikh penting PRN seperti tarikh writ pilihan raya, hari penamaan calon, hari pengundian, daftar pemilih yang akan digunakan dan lain-lain persiapan bagi melaksanakan pilihan raya tersebut,” katanya dalam kenyataan hari ini.
Satu sidang media juga akan diadakan sejurus selepas mesyuarat khas tersebut.


Laporan audit dapati bayaran tidak teratur RM1.2 bilion akibat tidak patuh pengurusan kewangan

Ketidakpatuhan terhadap pengurusan kewangan menyebabkan isu pembayaran tidak teratur berjumlah RM1.299 bilion, kerugian wang awam RM11.45 juta serta pembaziran RM8.87 juta kepada kerajaan pada 2020.Ketua Audit Negara Nik Azman Nik Abdul Majid memaklumkan tahun lepas, Jabatan Audit Negara telah melaksanakan pengauditan pematuhan terhadap lima agensi persekutuan dan mengemukakan 19 syor untuk dipertimbangkan pelaksanaannya.“Setakat 31 Disember 2021, sebanyak 140 penyata kewangan telah siap diaudit dan dikeluarkan Sijil Ketua Audit Negara manakala tujuh penyata kewangan dalam proses pengauditan.“Sebanyak 109 penyata kewangan telah diberikan Sijil Ketua Audit Negara dengan Pendapat Tanpa Teguran, 14 penyata kewangan telah diberikan Pendapat Tanpa Teguran dengan Penegasan Perkara dan 17 penyata kewangan telah diberikan Pendapat Berteguran,” katanya dalam kenyataan mengenai Laporan Ketua Audit Negara (LKAN), hari ini.Laporan itu yang dibentang di Dewan Rakyat hari ini melibatkan LKAN Tahun 2020 Siri 1 mengenai aktiviti kementerian, jabatan kerajaan persekutuan dan badan berkanun persekutuan; Penyata Kewangan dan Pengauditan Pematuhan Agensi Persekutuan Tahun 2020.Selain itu, laporan juga melibatkan pengurusan syarikat kerajaan persekutuan serta 13 naskhah LKAN peringkat negeri iaitu LKAN Tahun 2020 Siri 1 bagi aktiviti kementerian, jabatan, agensi dan pengurusan syarikat kerajaan negeri.Nik Azman berkata pengauditan prestasi terhadap aktiviti kerajaan dijalankan selaras Seksyen 6(d) Akta Audit 1957 serta berpandukan piawaian pengauditan antarabangsa yang dikeluarkan Pertubuhan Antarabangsa Institusi Audit Tertinggi (INTOSAI).Katanya, pengauditan prestasi yang dijalankan bertujuan menilai pencapaian objektif aktiviti, projek dan program kerajaan serta sama ada pelaksanaannya dilakukan dengan berhemat, cekap dan berkesan.“Ia juga bertujuan menilai sejauh mana wang awam dibelanjakan dengan berhemat, cekap dan berkesan tanpa berlaku pemborosan dan pembaziran serta mendapat ‘nilai terbaik untuk wang’, katanya.Sementara itu, sebanyak 10 pengauditan prestasi bernilai RM39.719 bilion telah dilaksanakan di lapan jabatan, tiga syarikat milik kerajaan dan empat badan berkanun Persekutuan dan agensi di bawah tujuh kementerian.Beliau berkata daripada jumlah tersebut, enam pengauditan melibatkan kategori program dan aktiviti, tiga kategori projek serta satu melibatkan sistem ICT manakala secara keseluruhannya, pelaksanaan aktiviti, projek dan program kerajaan persekutuan adalah mengikut objektif yang ditetapkan.“Bagaimanapun, masih terdapat kelemahan seperti sasaran output dan pencapaian keberhasilan yang ditetapkan tidak dapat dicapai atau tidak boleh dinilai. Hal ini kerana sasaran kuantitatif, mekanisme dan indikator tidak ditetapkan, serta data berkaitan tidak diselenggarakan dengan lengkap dan kemas kini,” katanya.Nik Azman berkata sebanyak 33 syor dikemukakan untuk dipertimbangkan pelaksanaannya oleh kementerian, jabatan dan agensi Persekutuan yang diaudit.Jabatan Audit Negara juga telah menjalankan pengauditan prestasi terhadap 18 program, aktiviti dan projek melibatkan dua kementerian di Sabah dan Sarawak, 15 jabatan dan 12 agensi kerajaan negeri serta pengauditan pengurusan syarikat terhadap 11 syarikat kerajaan negeri.Sebanyak 111 syor telah dikemukakan melibatkan 70 syor dipertimbangkan pelaksanaannya oleh kementerian, jabatan dan agensi negeri serta 41 syor untuk syarikat kerajaan negeri yang berkenaan, katanya.Nik Azman berkata LKAN mengenai Pengurusan Syarikat Kerajaan Persekutuan 2020 Siri 1 mengandungi hasil pengauditan terhadap enam syarikat kerajaan Persekutuan.“Secara keseluruhannya, empat syarikat telah mencapai objektif penubuhan syarikat; dua syarikat menunjukkan tahap amalan tadbir urus korporat yang baik; dan tiga syarikat memperlihatkan kedudukan kewangan yang stabil,” katanya.Beliau berkata sebanyak 31 syor telah dikemukakan kepada pihak pengurusan syarikat berkenaan untuk diambil tindakan bagi penambahbaikan perkara yang dilaporkan.LKAN mengenai aktiviti kementerian dan jabatan kerajaan Persekutuan dan badan-badan berkanun Persekutuan; Penyata Kewangan dan Pengauditan Pematuhan Agensi Persekutuan dan LKAN 2020 Siri 1 mengenai Pengurusan Syarikat Kerajaan Persekutuan akan dimuat naik di laman web Jabatan Audit Negara.Orang awam boleh melayarinya di http://www.audit.gov.my selepas pembentangannya di Dewan Rakyat.LKAN peringkat negeri pula hanya akan dimuat naik di laman web Jabatan Audit Negara selepas pembentangannya di Dewan Undangan Negeri masing-masing.Isu-isu LKAN Tahun 2020 Siri 1 juga akan dimuat naik di Portal Papan Pemuka Ketua Audit Negara (AGD) mulai pukul 10.30 pagi dan sebarang pertanyaan lanjut serta pandangan boleh dihantar kepada [email protected]


Pembelaan bangkit isu tandatangan palsu untuk alih tumpuan, kata pendakwa

Hujah pembelaan bahawa dua pengarah SRC International Sdn Bhd telah menggunakan tandatangan palsu atau ‘potong dan menampalnya’ untuk memasukkan RM42 juta ke dalam akaun peribadi Najib Razak bukan menjadi isu dalam kes membabitkan bekas perdana menteri itu, Mahkamah Rayuan diberitahu hari ini.Timbalan pendakwa raya V. Sithambaram berkata sekiranya terdapat pertikaian mengenainya, perkara itu adalah antara syarikat dan bank, bukan Najib.“Pihak pembelaan hanya mencampuri urusan orang lain. Najib tidak mempunyai priviti kontrak dengan bank. Isu pemalsuan atau imbas tanpa kebenaran serta pemindahan elektronik adalah bukan permulaan, terutamanya kerana kesalahan pecah amanah.“Isu yang dibangkitkan pihak pembelaan adalah untuk mengalih tumpuan dan siapa yang ada keberanian untuk membetulkan perdana menteri (Najib) ketika itu,” katanya“Yang Arif, perayu tidak menyaman bank kerana kecuaian atau meminta institusi kewangan itu membayar balik wang itu … tidak ada syarikat yang akan berdiam diri jika tidak ada kebenaran dan pengeluaran wang yang sewajarnya,” kata beliau sambil menambah bahawa ada bukti yang pengarah SRC telah memberi kuasa kepada bank untuk melakukan pemindahan elektronik dan bank mengatakan juga pihaknya bertindak berdasarkan mandat penandatangan SRC.Beliau berhujah demikian dihadapan panel tiga hakim yang diketuai hakim Abdul Karim Abdul Jalil dalam rayuan Najib terhadap sabitan dan hukuman penjara atas kesalahan menyalahgunakan dana SRC International sebanyak RM42 juta.Dua hakim lain ialah Has Zanah Mehat dan Vazeer Alam Mydin Meera.Sithambaram berkata Najib belum mengembalikan wang berjumlah RM42 juta yang dimasukkan ke dalam akaunnya walaupun mengakui telah menerima wang milik SRC itu.Minggu lepas, peguam Najib, Muhammad Shafee Abdullah berhujah bahawa kes pendakwaan akan gagal sekiranya keterangan salah seorang penandatangan dan pengarah SRC Suboh Md Yassin ditolak oleh mahkamah yang mendengar perbicaraan kerana beliau telah membuat pernyataan bercanggah.Suboh memberitahu mahkamah bahawa pada awalnya beliau memberitahu penyiasat Suruhanjaya Pencegahan Rasuah Malaysia (SPRM), yang menemuinya di Abu Dhabi, Emiriah Arab Bersatu pada 17 November 2015, bahawa 13 tandatangan dalam arahan pemindahan dana elektronik kepada bank itu tulen.Namun, ketika disoal balas oleh Shafee, beliau berkata beliau memberitahu pegawai SPRM di Putrajaya pada 28 dan 30 Mei 2018 bahawa tandatangannya mungkin telah dipalsukan.Suboh juga mengatakan bahawa pada 13 dan 15 Ogos 2018, beliau sekali lagi memberitahu pegawai SPRM bahawa tandatangannya adalah tulen.Pihak pembelaan telah mencadangkan bahawa bekas ketua pegawai eksekutif SRC Nik Faisal Ariff Kamil mungkin telah memanipulasi tandatangan Suboh dalam salinan yang diimbas sebelum menghantarnya ke bank untuk melaksanakan arahan untuk memindahkan dana.Pada 28 Julai tahun lepas, Mahkamah Tinggi Kuala Lumpur menjatuhkan hukuman penjara 12 tahun dan denda RM210 juta terhadap Najib selepas mendapati beliau bersalah atas tiga pertuduhan pecah amanah jenayah (CBT), tiga pertuduhan pengubahan wang haram dan satu pertuduhan menyalahgunakan kedudukan membabitkan RM42 juta dana milik SRC International.Perbicaraan bersambung.


Pejuang, Warisan turut serta gesa sidang khas Dewan rakyat diadakan segera

Pejuang dan Warisan hari ini turut menyertai Pakatan Harapan (PH) dalam menggesa sidang khas Parlimen bagi membentangkan usul undi percaya sesegera mungkin sebelum 9 Ogos depan, selepas dua parti pembangkang itu dilihat mengeluarkan kenyataan berasingan yang menggesa Perdana Menteri Muhyiddin Yassin meletakkan jawatan.Dalam sebuah kenyataan bersama, pembangkang berkata mereka tidak boleh menerima isu sokongan terhadap perdana menteri ditangguhkan sehingga bulan September.“Adalah amat tidak munasabah bagi sebuah kerajaan yang dipertikai keabsahan dan sokongan majoriti ahli-ahli Parlimen untuk melengah-lengahkan proses menentukan sokongan di Parlimen,” kata kenyataan yang ditandatangani pemimpin-pemimpin utama PKR, Amanah, DAP, Warisan, Pejuang, Upko, PSB dan Muda selain seorang dari Bebas.Menurut mereka lagi, sidang khas tersebut perlu diadakan mengambil kira keadaan pandemik dan persoalan kestabilan kerajaan yang mesti diselesaikan.“Oleh yang demikian, kami berpendirian bahawasanya usul undi percaya tersebut wajib dibentang, dibahas dan diputuskan sekarang sekaligus menamatkan isu keabsahan perdana menteri,” katanya.Terdahulu, empat ahli Parlimen pembangkang menyertai PH menggesa Perdana Menteri Muhyiddin Yassin meletakkan jawatan.PH menegaskan mustahil Muhyiddin masih mempunyai sokongan majoriti di Dewan Rakyat selepas sejumlah ahli Parlimen kerajaan menarik sokongan mereka terhadap kepimpinannya.“Ahli-ahli Parlimen PH bersama ahli-ahli Parlimen Tuaran, Simpang Renggam, Selangau dan Sri Aman, menegaskan bahawa kami tetap menolak kepimpinan Perdana Menteri Muhyiddin Yassin,” kata kenyataan tersebut.Keempat-empat ahli Parlimen itu adalah Wilfred Madius Tangau (Tuaran-Upko), Baru Bian (Parti Sarawak Bersatu-Selangau), Masir Kujat (Parti Sarawak Bersatu-Sri Aman) dan Maszlee Malik (Simpang Renggam-Bebas) bersama-sama tiga pemimpin utama PH, Anwar Ibrahim, Mohamad Sabu dan Lim Guan Eng.


‘Pandora Papers’ dedah harta luar pesisir pemimpin negara, selebriti

Puluhan pemimpin negara dan kerajaan, termasuk dari Jordan, Azerbaijan, Kenya dan Czech menggunakan akaun luar pesisir bagi menyembunyikan wang dan pelaburan bernilai ratusan juta dolar, menurut siasatan International Consortium of Investigative Journalists (ICIJ).Laporan siasatan dinamakan “Pandora Papers” tersebut melibatkan 600 wartawan dari beberapa media termasuk The Washington Post, BBC dan The Guardian.Laporan itu juga didedahkan menerusi hampir 12 juta fail yang dimiliki 14 firma kewangan di serata dunia.Sejumlah 35 pemimpin dan bekas pemimpin negara turut dimuatkan dalam laporan terbaru itu, dokumen-dokumen yang dianalisis ICIJ tersebut mendapati, mereka adalah pemimpin yang dikaitkan dengan pertuduhan rasuah, pengubahan wang dan pengelakan cukai.Bagaimanapun, bagi kebanyakan negara, ICIJ berkata menyimpan aset di luar pesisir atau menggunakan syarikat proksi untuk menjalankan perniagaan di luar sempadan negara mereka bukan merupakan satu perkara yang menyalahi undang-undang.Antara nama yang disebut dalam laporan tersebut adalah ahli perniagaan dalam buruan Low Taek Jho atau Jho Low dan kaitannya dengan sebuah firma undang-undang Amerika global yang dilaporkan diguna untuk membina jaringan syarikat di Malaysia dan Hong Kong.Pihak berkuasa Amerika mendakwa syarikat tersebut digunakan untuk menyalurkan wang yang diseleweng daripada 1MDB.Antara nama individu didedahkan mempunyai akaun luar pesisir sulit adalah Raja Jordan Raja Abdullah II, bekas perdana menteri United Kingdom Tony Blair, Perdana Menteri Pakistan Imran Khan dan Presiden Russia Vladimir Putin.


Setiausaha politik Mat Sabu didakwa kerana rasuah esok

Bekas setiausaha politik kepada bekas menteri pertahanan, Mohamad Sabu akan didakwa dengan beberapa siri pertuduhan rasuah mulai esok, kira-kira tiga bulan selepas penangkapannya oleh Suruhanjaya Pencegahan Rasuah Malaysia (SPRM) pada Julai lalu.Difahamkan, Mohd Azhar Che Mat Dali disiasat atas tuduhan rasuah berkaitan dengan projek rundingan terus Kementerian Pertahanan bernilai RM56 juta akan dituduh di mahkamah di Kuala Lumpur dan Shah Alam.Seorang sumber SPRM mengatakan Azhar akan didakwa di bawah Seksyen 16 Akta SPRM.Semasa ditahan, pegawai SPRM dilaporkan merampas wang tunai dari Azhar, 49, bernilai lebih RM70,000 dalam pelbagai mata wang, bersama dengan dokumen yang berkaitan dengan projek itu.Ketika dihubungi, Azhar mengatakan masih belum diberitahu mengenai pertuduhan tersebut dan enggan mengulas lanjut.“Tidak tahu nak komen sebab tidak tahu tuduhan berkaitan apa,” katanya kepada MalaysiaNow.Terdahulu, siasatan awal SPRM mendapati Azhar dipercayai menerima rasuah bernilai jutaan ringgit daripada sebuah syarikat sebagai balasan mendapatkan projek itu pada sekitar Ogos 2019.


Wanita 54 tahun korban pertama vaksin AstraZeneca di Kanada

Seorang wanita berusia 54 tahun dilaporkan meninggal dunia di Kanada selepas menerima vaksin AstraZeneca menjadikannya kes kematian pertama berhubung vaksin tersebut di negara itu, kata pihak berkuasa pada Selasa.“Saya sedih bila dimaklumkan seorang wanita sihat berusia 54 tahun meninggal dunia selepas divaksin. Sukar untuk kita menerima berita ini,” kata Ketua Menteri Quebec, Farncois Legault dalam sebuah sidang media.Ketua Pegawai Kesihatan Quebec Horacio Arruda berkata rawatan untuk menyelamatkan nyawa mangsa tidak dapat mengubati beliau dan pesakit yang tidak didedahkan itu meninggal dunia akibat strok gumpalan darah di otaknya (cerebral thrombosis) selepas mangsa divaksin.Namun beliau mengingatkan bahawa kes kematian tidak seharusnya mengubah keputusan kerajaan sebelum ini untuk menggunakan vaksin tersebut kepada mereka yang berumur 45 tahun ke atas.“Kami tahu tentang komplikasi yang serius tersebut, Ia adalah satu kes dari 100,000 dos suntikan. Namun kita harus ingat, bahawa 400,000 orang sudah divaksin dengan AstraZeneca,” Kata Menteri Kesihatan Quebec Christian Dube.Pada Jumaat lalu, 1.1 juta dos suntikan AstraZeneca telah dijalankan di negara itu.Hanya empat kes darah beku atau gumpalan darat dengan platlet rendah dilaporkan di seluruh negara dengan kesemuanya sudah dilaporkan pulih.Perdana Menteri Justin Trudeau turut menjadi penerima vaksin AstraZeneca pada Jumaat lalu.Selasa lalu, pemimpin Kanada itu berkata 60 anggota tentera telah dikerahkan ke beberapa hospital di Nova Scotia bagi membantu penyeliaan pesakit-pesakit kritikal.Sehari sebelumnya, 30 orang jururawat tentera dan juruteknik kesihatan turut dihantar bagi membantu kakitangan hospital di Ontario yang kini menghadapi gelombang baru jangkitan beberapa varian Covid-19.Quebec menjadi negeri yang paling banyak mencatatkan kes kematian akibat Covid-19 berbanding kawasan-kawasan lain.Bagaimanapun, data menunjukkan kadar jangkitan mulai menurun menyebabkan kerajaan mengumumkan usahanya untuk mengenakan perintah berkurung pada waktu malam di Montreal dari 8 hingga 9.30 malam waktu tempatan bermula Isnin depan.


150 kes salmonella di Eropah berpunca dari kilang Kinder Belgium

Sebanyak 150 kes bakteria salmonella dikesan di sembilan negara Eropah, kata dua agensi pakar Eropah pada Selasa, mengatakan kilang coklat Kinder yang ditutup di Belgium sebagai punca kes.“Kebanyakan kes adalah melibatkan kanak-kanak di bawah umur 10 tahun, ramai daripada mereka dimasukkan ke hospital,” kata Pusat Pencegahan dan Kawalan Penyakit Eropah dan Pihak Berkuasa Keselamatan Makanan Eropah dalam satu kenyataan bersama.Setakat 8 April, sembilan negara telah melaporkan 119 kes dan mengesyaki lagi 31 kes yang dikesan, kata kenyataan itu.Kes makanan tercemar itu direkodkan di Belgium, Perancis, Jerman, Ireland, Luxembourg, Belanda, Norway, Sepanyol, Sweden dan United Kingdom.Menurut agensi itu lagi, produk coklat yang diproses di kilang yang terletak di Arlon, Belgium itu didapati mengandungi salmonella, menggesa kesemua negara terlibat memantau jika terdapat kes baru.Penutupan kilang produk coklat kegemaran ramai akibat pencemaran itu menjadi tamparan hebat kepada syarikat gergasi Itali, Ferrero.Penutupan itu terpaksa dilaksanakan ketika musim cuti perayaan Paskah di mana produk coklat Kinder menjadi rebutan di pasar raya.Belgium membuka siasatan mengenai produk yang tercemar itu pada Isnin.Dalam pada itu, Ferrero mengeluarkan satu kenyataan memohon maaf berhubung produknya yang menjadi punca kes salmonella.Pada Khamis, Ferrero, yang juga merupakan pengeluar Nutella dan Tic Tac mengambil langkah menarik balik produk coklat Kinder yang dieksport ke AS selepas mendapat arahan pihak berkuasa Belgium.Susulan itu, UK dan beberapa negara Eropah lain turut menarik balik produknya daripada jualan.Salmonella adalah sejenis bakteria yang boleh menyebabkan gejala termasuk cirit-birit, demam pada manusia, ia merupakan salah satu jangkitan paling biasa berlaku dan  disebarkan melalui makanan.Kebanyakan kes berpunca daripada makanan yang terdedah dengan najis haiwan atau manusia.


424,000 kanak-kanak bergelut masalah kesihatan mental, kata MyCaps

Berdasarkan statistik tinjauan kesihatan dan morbiditi Malaysia pada 2019, dianggarkan 424,000 kanak-kanak bergelut dengan masalah kesihatan mental yang menggambarkan isu kesihatan mental dalam kalangan golongan itu di negara ini sebagai satu epidemik.Persatuan Psikiatri Kanak-Kanak dan Remaja Malaysia (MyCaps) memaklumkan Pertubuhan Kesihatan Sedunia (WHO) pula menyatakan 20% kanak-kanak di seluruh dunia mengalami masalah kesihatan mental yang kebanyakannya tidak dikesan dan tidak menerima rawatan.“Menurut WHO dalam 50%, masalah kesihatan mental bermula sebelum mereka berumur 14 tahun dan 75% bermula pada umur 20-an,” menurut persatuan itu dalam kenyataan bersempena Hari Kesihatan Mental Bayi, Kanak-kanak dan Remaja Sedunia yang akan disambut 23 April ini.Menurut MyCaps, pencegahan masalah kesihatan mental perlu bermula dari seawal usia bayi, dengan ibu bapa memainkan peranan penting dalam memastikan kesejahteraan mental anak-anak mereka melalui penyediaan persekitaran berkualiti dan sejahtera.Ini termasuk memastikan persekitaran mereka sentiasa selamat, stabil dan penuh kasih sayang.“Keperluan kesihatan mental kanak-kanak termasuklah menerima kasih sayang tidak berbelah bahagi daripada ibu bapa. Kanak-kanak perlu berada dalam persekitaran yang selamat, tenteram dan terjamin serta mereka tahu adanya sokongan.“Di samping itu, peluang untuk mereka bermain dengan kanak-kanak lain, dapat memberi kesempatan untuk mereka membina keyakinan dan harga diri,”  menurut kenyataan itu.Pada masa ini, banyak kanak-kanak membesar dalam persekitaran rumah tidak selamat yang mana ibu bapa mereka tiada secara fizikal atau emosi.“Bagi peringkat kanak-kanak dan remaja pula, ibu bapa perlu menggalakkan perbualan sihat dengan mendengar secara aktif serta memberikan mereka ruang untuk bercakap tanpa bersikap kritikal dan menghakimi,” menurut kenyataan itu.Menurut MyCaps, kesihatan mental yang baik mendorong perkembangan, pencegahan, pemulihan dan daya tahan untuk kanak-kanak membesar dengan sihat bagi mencapai potensi, membentuk resilien dan peribadi positif apabila meningkat dewasa.


Polisi perlindungan kanak-kanak diperlukan di peringkat organisasi, kata badan pemikir

Badan pemikir menggesa supaya polisi-polisi berkenaan perlindungan kanak-kanak di peringkat organisasi perlu dibuat bagi memperbaiki isu keselamatan kanak-kanak di rumah-rumah kebajikan, susulan beberapa laporan mengenai seorang kanak-kanak perempuan yang memiliki down syndrome didera di sebuah rumah kebajikan.Galen Centre for Health And Social Policy mengakui kewujudan beberapa polisi atau dasar di peringkat kebangsaan seperti Akta 611 Kanak-Kanak Malaysia (2011) dan Dasar Perlindungan Kanak-Kanak Negara (2009) namun mengatakan beberapa organisasi dan individu juga mesti dipertanggungjawabkan berdasarkan peraturan atau polisi perlindungan kanak-kanak di peringkat organisasi.“Adalah satu hakikat yang membimbangkan apabila banyak organisasi kerajaan dan badan bukan kerajaan yang berkaitan kanak-kanak di Malaysia tidak memiliki dasar dalaman yang mentadbir tingkah laku dan tanggungjawab pegawai-pegawainya sedangkan kerja mereka melibatkan kanak-kanak,” kata Ketua Eksekutif Galen Centre Azrul Mohd Khalib dalam sebuah kenyataan.Azrul turut berkata bekerja berdasarkan “niat baik” sahaja “tidak cukup, naif dan bahkan berbahaya”.“Dasar perlindungan kanak-kanak dan prosedurnya harus menjadi prasyarat untuk pendaftaran sesebuah badan, selain menjadi kriteria utama bagi menerima sokongan dana kerajaan.”Isu mengenai seorang kanak-kanak perempuan berusia 13 tahun, menjadi tular di media sosial selepas seorang wanita mendakwa bahawa kanak-kanak itu telah disimbah dengan air panas dan diikat ketika berada di bawah jagaan sebuah rumah kebajikan yang diuruskan sebuah NGO.Galen berkata kes kanak-kanak yang menderita akibat penderaan turut diburukkan dengan krisis Covid-19 yang berpanjangan.“Melindungi anak-anak yang lemah, terutama mereka yang berkeperluan khas, daripada ancaman keganasan dan bahaya tidak boleh menjadi perkara yang bersifat reaktif dan hanya bergantung dengan perundangan, atau bergantung dengan laporan polis selepas kejadian berlaku.“Pencegahan adalah langkah yang lebih baik, dan sikap berhati-hati ini dapat diperkukuh dengan menerapkan polisi perlindungan kanak-kanak,” katanya.Dalam pada itu, Azrul mendesak Pesuruhjaya Suhakam Noor Aziah Mohd Awal; Menteri Pembangunan Wanita, Keluarga dan Masyarakat Rina Harun; dan Menteri Pendidikan Radzi Jidin, untuk bersama-sama berganding bahu memperkenalkan peraturan yang mencakupi semua organisasi dan kemudahan yang melibatkan urusan kanak-kanak.“Orang dewasa yang mempunyai peranan rasmi atau tidak rasmi dalam urusan melibatkan kanak-kanak berada di kedudukan yang boleh dipercayai dan kuasa.“Mereka memiliki tanggungjawab menjaga kanak-kanak yang bergantung kepada mereka bagi memastikan kehidupan mereka sihat selain persekitaran yang selamat,” tambahnya.“Jangan tunggu atau berlengah lagi, jangan bertindak hanya apabila nyawa sudah terancam atau terkorban.”


Keluarga bergelut dengan kemerosotan keadaan bapa penghidap demensia

Thalia (bukan nama sebenar) baru menginjak usia 14 tahun ketika bapanya didiagnosis menghidap demensia.Tahun-tahun setelah diagnosis bapanya dipenuhi dengan sesi terapi dan janji temu bagi menjalani program intervensi di pusat bandar.Setiap dua minggu, Thalia membawa bapanya ke pusat rawatan dari rumah mereka di Batu Kawa, Kuching.Kadangkala wanita muda itu juga turut menyertai sesi untuk mendorong bapanya menjalin persahabatan dengan pesakit-pesakit lain yang turut menderita demensia.Ada kalanya, emosi bapa Thalia baik.Namun ada juga hari keadaan bapanya tidak begitu baik.Bagi mereka seisi keluarga, 15 tahun dijalani dengan menyaksikan kemerosotan keadaan bapanya secara perlahan-lahan.Pada usia 67 tahun, sesi terapi banyak membantu – walaupun hilang ingatan, dia masih mampu makan sendiri dan bercakap dengan orang lain.Dan dia masih dapat ketawa ketika mendengar jenaka yang baik.“Ayah saya suka mengusik saya, dia panggil saya King Kong,” kata Thalia ketika ditemui MalaysiaNow.Bagaimanapun, pandemik Covid-19 menyukarkan usaha mereka sekeluarga untuk menyekat kemerosotan keadaan bapanya daripada menjadi semakin buruk.Kebanyakan masa, bapanya duduk di rumah sejak virus Covid-19 itu dikesan menular dalam negara ini awal tahun lalu, ekoran itu keluarganya mengambil langkah tambahan untuk memastikan seluruh keluarga selamat daripada jangkitan.Kadang-kadang lelaki itu dapat menghadiri sesi terapi namun ia bergantung dengan keadaan Covid-19.Namun, beberapa minggu kebelakangan ini keadaan bapa Thalia menjadi lebih teruk kerana fikirannya dilihat tidak menentu.Pada suatu malam, dia menjadi sangat gelisah, mengatakan ada orang berbisik di belakangnya mengatakan bahawa seseorang ingin membunuhnya.Tidak dapat mengawal keadaan itu, keluarga Thalia memanggil perkhidmatan kecemasan untuk membawanya ke hospital menggunakan ambulans.Namun malangnya, permintaan mereka ditolak.“Saya menelefon beberapa kali, minta ambulans datang,” kata Thalia.“Tetapi petugas ambulans kata mereka tidak dapat datang kerana mereka tidak boleh.”Bapa Thalia adalah antara 50 juta orang di seluruh dunia yang menderita demensia.Menurut Alzheimer’s Disease International, 123,000 orang di Malaysia menghidap demensia pada 2015.Jumlah itu dipercayai meningkat sekali ganda tahun lalu, dan dijangka setengah juta orang di negara ini bakal menghidap demensia pada tahun 2050.Jumlah institusi dan pusat jagaan orang tua juga kini semakin  bertambah, namun pakar berkata ia masih belum cukup untuk memenuhi keperluan penghidap demensia.Selain itu, pandemik yang melanda ketika ini juga turut menyebabkan tekanan hebat terhadap pesakit.Pengarah Yayasan Penyakit Alzheimer Malaysia (ADFM) CS Ghan berkata negara ini kekurangan profesional kesihatan yang terlatih dalam rawatan dan penjagaan pesakit demensia.Sementara itu, jumlah warga emas yang memerlukan penjagaan juga terus meningkat.Menurut Dr Ismail Drahman dari Persatuan Kesihatan Mental Sarawak cabaran lain yang dihadapi ketika ini adalah untuk merawat pesakit di kawasan pedalaman.“Di Sarawak, misalnya, kawasan luar bandar merupakan cabaran besar,” katanya kepada MalaysiaNow.“Saya menyedari perkara ini kerana saya melawat tempat-tempat yang tidak memiliki sistem jalan raya asas yang baik di mana orang hanya bergantung dengan bot.”Kebimbangan ketika ini ialah pesakit yang mengalami gangguan emosi mungkin terjun ke sungai jika mereka menggunakan bot membawa mereka untuk rawatan.“Di tempat kami, biasanya mereka meminta polis bawa pesakit ke hospital,” tambah Ismail.Ismail, yang merupakan ahli psiko-geriatrik, mengatakan terdapat banyak keadaan yang boleh menyebabkan perubahan tingkah laku warga tua.“Kekeliruan mungkin berlaku disebabkan pengambilan garam yang tinggi sehingga menyebabkan kemerosotan kognitif (elektrolit), strok, atau kesan sampingan ubat,” katanya.Sementara itu, Ghan menggesa kerajaan agar menyegerakan pelaksanaan Rancangan Demensia Kebangsaan Malaysia, yang ditunda akibat wabak melanda negara.Dalam pada itu, keluarga Thalia terus bergelut untuk memberikan penjagaan yang sempurna kepada ayahnya.Katanya, jika mereka berjaya membawanya ke hospital, bapanya akan didiagnosis dengan gejala demensia yang melibatkan tingkah laku dan psikologi.Selama lima hari, bapanya akan berkelakuan agresif dan sering mengalami halusinasi.“Dia berkata dia mencium bau yang tidak menyenangkan,” kata Thalia.“Dia tidak dapat tidur malam. Selalunya dia akan menatap dinding.“Dia seperti sedang bercakap dengan seseorang tetapi tak ada orang pun.”Doktor memberitahu keluarganya halusinasi dan mimpi buruk yang dialami bapanya mungkin rutin baru penyakit tersebut.Ketika kerja keras mereka nampaknya semakin sukar dengan keadaan sekarang, Thalia bertekad untuk melakukan semampu mungkin bagi membantu ayahnya.“Hati saya sangat sedih,” katanya.“Apa yang dapat kami lakukan hanyalah menawarkan pertolongan dan memantau keadaannya, kerana keadaannya sudah jadi lebih teruk.”


Gempa bumi 6.2 magnitud landa Indonesia Barat

Gempa bumi bermagnitud 6.2 melanda wilayah barat Aceh di Indonesia pada pagi Isnin namun tidak menyebabkan kerosakan atau kemalangan jiwa, lapor Xinhua memetik agensi meteorologi, klimatologi dan geofizik negara itu.
Agensi itu melaporkan gempa berlaku pada 5.30 pagi waktu tempatan dengan pusat gempa terletak 47km di tenggara daerah Singkli Aceh dengan kedalaman 23km di bawah dasar laut.
Gempa bumi itu tidak berpotensi mencetuskan tsunami, menurut agensi itu.
Gegaran turut dirasai di wilayah Sumatera Utara yang berdekatan. Gegaran dirasai lemah oleh penduduk di dua wilayah itu dan tidak merosakkan rumah atau bangunan, menurut Abdul Muhari, jurucakap agensi pengurusan dan mitigasi bencana negara.
"Gempa ini tidak menyebabkan mangsa cedera dan gegaran juga tidak menyebabkan kerosakan. Kami memeriksa kawasan yang dilanda gempa, terutama lokasi yang paling teruk dilanda gempa itu," katanya kepada Xinhua melalui telefon.


Mustahil pengampunan Najib bukan pendirian Kabinet, kata peguam

Kenyataan Menteri Pengangkutan Anthony Loke bahawa isu pengampunan Najib Razak bukanlah pendirian kerajaan kini dipersoal berdasarkan beberapa perkara berbangkit termasuk keberadaan Perdana Menteri Anwar Ibrahim dalam Lembaga Pengampunan dan desakan “rakan kongsi” kerajaan campuran yang mahukan bekas presiden Umno itu diberikan pengampunan penuh.
Peguam Rafique Rashid memberitahu, dari segi undang-undang ianya tidak boleh dinafikan bahawa salah seorang ahli yang akan duduk menilai, membuat keputusan dan memberi nasihat kepada Yang Di Pertuan Agong berkenaan pengampunan diraja adalah menteri yang bertanggungjawab terhadap Kementerian Wilayah Persekutuan kerana kes Najib dibicarakan di dalamnya.
“Jadi, dalam Lembaga Persekutuan Kuala Lumpur, sudah tentu peguam negara ada, Tuanku Agong ada dan lebih penting lagi adalah menteri yang jaga wilayah.
“Siapa menteri yang ‘incharge’ menteri wilayah? Tidak ada menteri yang khusus jaga Kementerian Wilayah Persekutuan tapi ianya akan diambil alih oleh Jabatan Perdana Menteri iaitu perdana menteri sendiri,” katanya kepada MalaysiaNow.
Seterusnya, kata Rafique perlu diingatkan berkenaan pendirian kerajaan, pendirian Pakatan Harapan (PH) dan juga pendirian Umno memandangkan kedua-kedua gabungan parti politik itu kini sudah menjadi pakatan dalam kerajaan campuran di Putrajaya.
Mengulas lanjut, Rafique mempersoalkan sama ada Umno akan menggunakan pendekatan berdiam diri dan menyatakan tidak perlulah beri pengampunan kepada Najib sedangkan Majlis Kerja Tertinggi pada awal bulan lalu sudah sebulat suara menyokong penuh usaha untuk mengampunkan bekas presiden parti itu.
“Umno merupakan sebahagian daripada kerajaan Anwar yang juga sebahagian daripada kerajaan Anthony Loke, jadi bagaimana Loke boleh menyangkal bahawa ini bukan pendirian kerajaan sedangkan rakan kongsi mereka dalam kerajaan sendiri iaitu Umno menyokong penuh pengampunan ini.
“Anthony Loke harus berhenti main politik dan harus sedar bahawa sebenarnya jelas sekarang ini kerajaan yang dipimpin oleh Anwar Ibrahim memang hendak membantu Umno kerana Umno membantu Anwar untuk ‘set up’ kerajaan.”
Loke yang juga setiausaha agung DAP baru-baru ini menegaskan isu pengampunan Najib tidak pernah dibawa berbincang ke Kabinet dan ianya menjadi pendirian Umno sebagai sebuah parti politik sahaja.
Ada apa dengan Anwar dan Lembaga Pengampunan?
Dalam pada itu, peguam kanan Haniff Khatri Abdulla pula melihat kenyataan Loke sebagai satu komen yang menunjukkan kematangan dan menyifatkannya sebagai satu pandangan yang “sihat” melalui dua sudut.
Bercakap kepada MalaysiaNow, beliau berkata pertamanya, ianya menujukkan mereka faham bahawa kerajaan atau mana-mana anggota menteri tidak ada kuasa pun dalam pengampunan kerana ianya kuasa mutlak di bawah bidang kuasa Agong.
Keduanya, ianya “sihat” kerana Loke juga sedar bahawasanya kerajaan campuran ini tidak boleh membuat pendirian secara bersepakat kerana kerajaan yang tertubuh selepas Pilihan Raya Umum ke-15 (PRU15) tidak sama dengan siri PRU terdahulu khususnya selepas PRU13.
Ini kerana mereka yang menjadi kerajaan selepas PRU13 menang pilihan raya dengan majoriti sekaligus menubuhkan kerajaan yang membentuk kepada satu pakatan utama.
“Jadi, mereka boleh ada pendirian.”
Bagaimanapun keadaan berubah selepas PRU14 apabila kejatuhan kerajaan PH kemudiannya kejatuhan kerajaan pimpinan Muhyiddin Yassin dan Ismail Sabri Yaakob, sejak itu negara tidak memiliki satu kerajaan yang boleh membuat keputusan dan pendirian kerana mereka sekadar kerajaan yang dibentuk secara campuran bersama Umno dan sebagainya.
Seterusnya, Haniff turut menyentuh tentang keberadaan Anwar di dalam Lembaga Pengampunan menyifatkan pemimpin itu tidak berada di sana disebabkan keinginan dan hasratnya sebaliknya sudah tertakluk di dalam Perlembagaan Malaysia.
“Ini bukan soal Anwar tapi menteri wilayah yang kena duduk dalam tu.
“Jika kita ambil contoh Anwar, kita tak nampak, kita lebih nampak ianya bersifat politik.”
Tetapi, katanya, contoh lain boleh dilihat semasa pengampunan Anwar pada Mei tahun 2018.
Ketika itu kerajaan PH baru sahaja ada Dr Mahathir Mohamad sebagai perdana menteri dan jemaah menteri belum dilantik.
Pada masa itu juga sudah diwartakan, sementara menunggu pembentukan kerajaan maka perdana menteri merangkap semua jawatan menteri.
Atas sebab itu, kata Haniff, Mahathir berada dalam Lembaga Pengampunan kepada Anwar atas sabitan kes liwat.
“Bukan Tun (Mahathir) nak duduk pun tapi Perlembagaan yang cakap. Kalau pada masa itu menteri wilayah iaitu Mahathir tak duduk dalam Lembaga Pengampunan jadi ianya tidak dibentuk secara sah di bawah Perlembagaan.
“Sekarang yang penting, adakah Anwar mempunyai kepentingan?”
Menurut Haniff, apabila peruntukan dalam Perlembagaan meletakkan seseorang dalam satu kedudukan soal kepentingan atau konflik kepentingan menjadi nombor dua. Pertama, seseorang itu kena ikut terlebih dahulu undang-undang.
Seterusnya, adakah Anwar mendapat tekanan selepas MKT Umno sudah membuat ketetapan untuk menyokong usaha pengampunan Najib memandangkan kerajaannya mendapat sokongan Umno.
Sebelum ini, berapa pemimpin veteran PH termasuk Lim Kit Siang dan Ahli Parlimen Pasir Gudang Hassan Abdul Karim mengingatkan Anwar bahawa kerajaannya akan berdepan masalah besar sekiranya Najib diberikan pengampunan diraja yang kini sedang menjalani hukuman penjara 12 tahun atas rasuah berhubung kes SRC International.


24 terkorban dalam tragedi tanah runtuh, usaha cara mangsa diteruskan

Pada mulanya, sukar untuk Mohd Firdaus Abd Samad mempercayai laporan awal yang diterimanya mengatakan hampir 100 mangsa terlibat dalam insiden tanah runtuh di tapak perkhemahan Father's Organic Farm,  Gohtong Jaya, di sini kerana jumlahnya terlalu besar.
Itulah reaksi awal Pegawai Angkatan Pertahanan Awam (APM) Daerah Hulu Selangor itu ketika ditanya pengalamannya sebagai seorang daripada anggota operasi mencari dan menyelamat (SAR) mangsa insiden malang berkenaan.
"Semasa bertugas di Pusat Kawalan Operasi Daerah Hulu Selangor Jumaat lepas, kami terima panggilan dari MERS 999 mengenai insiden itu kira-kira pukul 2.30 pagi. Saya terus menghubungi balai bomba untuk buat pengesahan kerana tidak percaya mangsa yang terlibat mencecah 100 orang.
Setelah terima pengesahan dari pihak berkuasa termasuk polis, saya bersama Pegawai APM Hilmi Husman dan lima anggota yang lain bergegas ke tempat kejadian," katanya kepada Bernama tengah malam ini.
Mohd Firdaus berkata setibanya di lokasi, selain kelibat pasukan-pasukan keselamatan yang lain, situasi di lokasi kejadian sangat hiruk-pikuk dan menyedihkan dengan suara jeritan meminta bantuan daripada mangsa kedengaran hampir dari segenap arah.
"Ketika pasukan penyelamat memulakan misi SAR, saya lihat beberapa orang mangsa bergerak keluar sendiri dari lokasi runtuhan ke arah yang lebih selamat. Ada di antara mereka menyalakan lampu suluh sebagai isyarat meminta bantuan," katanya.
Menurutnya, keadaan yang berselut mencecah paras lutut dan tanah yang licin menyukarkan pergerakan mereka memberi bantuan kepada mangsa, selain bimbang mungkin berlaku siri runtuhan yang lain.
"Ada satu kejadian yang menyedihkan buat saya, seorang mangsa lelaki memberitahu kami isteri dan anaknya ada di dalam kereta mereka yang turut terkesan dengan runtuhan itu. Dia menjerit memberitahu supaya pasangannya terus menekan hon supaya mudah untuk kami mengesan kedudukannya.
Dalam timbunan tanah dan kereta yang berselerakan, kami terus mencari arah hon kereta mangsa. Tidak lama selepas itu kami menemui kereta yang dimaksudkan lelaki berkenaan, dengan di dalamnya memang ada isteri dan anaknya.
"Dalam keadaan lemah, wanita itu meminta kami menyelamatkan anaknya terlebih dahulu. Ketika sudah berjaya mencapai si anak, saya segera memeluknya. Bagaimanapun, ketika itu, terdetik dalam fikiran saya bahawa kanak-kanak malang itu sebenarnya sudah meninggal dunia. Jelas dia pucat, sejuk dan tidak lagi bernadi," katanya.
Firdaus berkata dengan pengalaman selama 17 tahun di dalam APM yang mengajarnya menjadi profesional, beliau dan pasukannya kekal tenang mengeluarkan si anak diikuti isteri mangsa selepas itu.
APM adalah antara lima agensi utama terlibat dalam misi SAR mangsa insiden tanah runtuh Batang Kali yang diketuai Jabatan Bomba dan Penyelamat, yang kini memasuki hari ketiga.
Setakat petang semalam, 24 mangsa telah disahkan terkorban dengan sembilan lagi masih hilang daripada keseluruhan 94 mangsa terlibat berdasarkan maklumat rasmi polis.
Tinjauan Bernama setakat 2 pagi ini, keadaan lengang dengan hanya pergerakan keluar masuk kenderaan agensi penyelamat di Pos Kawasan Pusat Kejadian (PKTK).
Operasi SAR ditamatkan pada pukul 4 pagi dan disambung semula 9 pagi nanti.


PICK lepasi sasaran 300,000 dos sehari

Program Imunisasi Covid-19 Kebangsaan (PICK) hari ini melepasi sasaran 300,000 dos suntikan sehari menjadikan jumlah pemberian vaksin Covid-19 setakat 5 Julai 2021 ialah 9,320,476 dos.Menurut Menteri Kesihatan Dr Adham Baba jumlah tersebut adalah yang tertinggi setakat ini.“Jumlah yg terima dos pertama ialah 6,585,002 orang. Daripada jumlah itu, 2,735,474 orang juga terima dos kedua,” katanya.Dalam pada itu, Perdana Menteri Muhyiddin Yassin berkata pencapaian tersebut menunjukkan program vaksinasi negara berada di landasan yang tepat.“Kerajaan optimis bahawa segala usaha yang dirancang berada di landasan yang tepat,” katanya dalam sebuah ucapan di Facebook.“Terima kasih dan tahniah saya ucapkan kepada Khairy Jamaluddin dan Dr Adham Baba, pasukan barisan hadapan, sukarelawan dan seluruh rakyat Malaysia yang telah bersama menjayakan program vaksinasi terbesar di negara ini.”Kerajaan menyasarkan 10% populasi negara mendapat suntikan vaksin lengkap pada pertengahan Julai ini.


PM umum penambahbaikan prosedur pusat sehenti

Prosedur Pusat Setempat (OSC) 3.0 Plus ditambah baik dengan tempoh kelulusan dikurangkan kepada 21 hari, manakala agensi wajib dirujuk untuk kelulusan pula dikurangkan kepada lima agensi, kata Perdana Menteri Anwar Ibrahim.
Anwar berkata perkara itu antara penambahbaikan dipersetujui oleh Mesyuarat Majlis Perancang Fizikal Negara (MPFN) ke-41 yang diadakan semalam antara pihak-pihak berkepentingan termasuk Kerajaan Persekutuan dan Kerajaan-kerajaan Negeri.
Sebelum ini, tempoh kelulusan OSC 3.0 Plus, iaitu satu sistem penyampaian prosedur pemajuan yang antara lain digunakan oleh Pihak Berkuasa Tempatan (PBT) untuk menerima permohonan pemajuan adalah 42 hari, manakala agensi wajib dirujuk adalah 19 agensi.
“Antara keputusan yang dipersetujui termasuk keperluan Pihak Berkuasa Negeri (PBN) dan PBT untuk mempercepatkan tempoh kelulusan pembangunan, sekali gus memudahkan urusan perniagaan (ease of doing business),” katanya menerusi catatan di Facebook, hari ini.
Beliau berkata usaha mempercepatkan tempoh kelulusan pembangunan itu secara tidak langsung diyakini mampu menambah baik persekitaran pelaburan selain meningkatkan daya saing negara.
Selain itu, Anwar berkata mesyuarat turut membincangkan cadangan pengukuhan sektor pertanian, terutama keperluan menetapkan keluasan guna tanah bagi tujuan pengeluaran pertanian dan sumber makanan negara.
“Dalam hal ini, penekanan harus diberikan kepada peningkatan produktiviti pertanian,” katanya.
Beliau berkata MPFN juga berpandangan aspek kawal selia pengurusan dan pembangunan ladang penternakan perlu terus diperkasakan menerusi pemakaian Garis Panduan Perancangan Ladang Penternakan Ayam.
Sementara itu, cakna dengan isu banjir kilat yang sering meresahkan rakyat, MPFN bersetuju bahawa Pemakaian Pelan Induk Saliran Mesra Alam (PISMA) dalam Pembangunan Tanah perlu diaplikasikan sebagai salah satu solusi dalam menangani isu banjir kilat.
Anwar berkata MPFN akan terus memastikan perancangan pembangunan bandar bergerak kepada Perbandaran Madani untuk meningkatkan kualiti kehidupan rakyat dan mewujudkan persekitaran yang berdaya huni.
“Kerajaan kekal komited meneruskan kerjasama dan penyelarasan pembangunan di antara Kerajaan Persekutuan serta Kerajaan Negeri demi mencapai agenda membangun negara Madani. Insya-Allah,” katanya.


Agong terima darjah tertinggi Turkiye

Yang di-Pertuan Agong Sultan Abdullah Sultan Ahmad Shah berkenan menerima darjah tertinggi kerajaan Turkiye, Turkish Order of the State sempena Lawatan Negara ke Turkiye.
Anugerah tertinggi yang disampaikan Presiden Turkiye Recep Tayyip Erdogan di Istana Presiden itu menjadikan beliau sebagai ketua negara Asean pertama menerima anugerah berprestij tersebut.
Sultan Abdullah antara lima pemimpin negara yang menerima pingat tersebut di bawah pimpinan Erdogan selain Raja Arab Saudi Raja Salman Abdul Aziz, Raja Belgium Raja Philip, Emir Kuwait Sheikh Sabah Al-Ahmad Al-Jaber Al-Sabah dan Presiden Tunisia Beji Caid Essebsi.
Sementara itu, dalam majlis sama, Sultan Abdullah turut berkenan mengurniakan anugerah darjah tertinggi negara Darjah Utama Seri Mahkota Negara (D.M.N) kepada Erdogan.
Darjah kebesaran D.M.N dikurniakan kepada sultan atau raja yang memerintah negeri namun darjah kebesaran itu juga boleh dikurniakan secara kehormat kepada warga asing serta orang paling dihormati.
Selain Erdogan, antara penerima kehormat luar negara pernah dikurniakan D.M.N sebelum ini antaranya Ratu Elizabeth, Emir Qatar Sheikh Hamad Khalifa Al-Tahni, Raja Arab Saudi Raja Salman Abdul Aziz dan isteri Sultan Brunei Raja Isteri Pengiran Anak Hajah Saleha.


PN lancar manifesto, tawar lebih 200 inisiatif ekonomi dan kebajikan rakyat

Perikatan Nasional (PN) hari ini melancarkan manifesto Pilihan Raya Umum ke-15 (PRU) yang bertemakan "Prihatin, Bersih, Stabil”, menjanjikan sebuah kerajaan stabil, prihatin dan bebas rasuah demi kemakmuran yang berterusan dan membina masyarakat yang inklusif.
Pengerusi PN Muhyiddin Yassin berkata manifesto itu menetapkan sebanyak 12 tunjang dan 30 pendekatan dengan 234 tawaran yang dirangka bagi mencapai matlamat “Malaysia Gemilang".
"Keseluruhan tawaran Perikatan Nasional ini digubal bagi mempertahankan keluhuran Perlembagaan, menjunjung Islam sebagai agama Persekutuan dan melindungi hak semua kaum," katanya dalam ucapan pelancaran manifesto PN di Shah Alam.
Turut hadir dalam acara itu termasuk Presiden Gerakan Dominic Lau dan Ketua Penerangan PN Mohamed Azmin Ali.
Sebelum ini, Muhyiddin dilaporkan berkata segala yang diperincikan di dalam manifesto gabungan itu adalah amat penting bagi memastikan kesemua tawaran boleh ditunaikan dan dilaksanakan.
Muhyiddin turut menambah sebuah jawatankuasa khas bakal ditubuhkan dengan dianggotai oleh pakar-pakar berkaitan untuk memantau dan memastikan tawaran PN dapat dipenuhi.
"Perikatan Nasional juga berikrar bahawa semua inisiatif Bajet 2023, termasuk bantuan kewangan rakyat dan penjawat awam, akan dikekalkan dan ditambah baik untuk semua lapisan masyarakat," katanya.
Antara 12 tunjang utama dalam manifesto tersebut adalah pembinaan ekonomi yang berdaya saing, peningkatan kualiti hidup rakyat, politik dan pentadbiran yang bersih.
Selain itu, ia turut berikrar untuk memartabatkan Bumiputera, Orang Asli dan semua kaum lain, memacu pembangunan wilayah, memelihara alam sekitar dan menggalakkan pelancongan, memperkasa belia, mengoptimumkan potensi wanita, membina warga emas yang aktif, memperkasakan orang kurang upaya (OKU), memperkasakan peneroka Felda, dan menaik taraf petani, penternak dan nelayan.


Pakar ekonomi persoal mengapa tiada kenaikan kadar cukai golongan ‘maha kaya’

Pakar ekonomi mempersoalkan mengapa tiada kenaikan cukai terhadap mereka yang berpendapatan lebih RM1 juta setahun, dalam usaha kerajaan mencukaikan golongan kaya-raya di Malaysia menerusi kadar cukai pendapatan individu yang baru diumumkan dalam Belanjawan 2023 minggu lalu.
Penganalisis Kanan DM Analytics, Zouhair Rosli berkata usaha kerajaan mengurangkan kadar cukai bagi golongan berpendapatan sederhana (M40) sememangnya disambut baik kerana ia mampu memberi duit tambahan untuk golongan ini berbelanja.
Namun, beliau mempersoalkan mengapa kenaikan kadar cukai itu hanya terhad kepada golongan T20 yang meraih pendapatan sehingga RM1 juta dan tidak menyentuh golongan "maha kaya".
"Kadar cukai mereka tidak sama (dengan T20) dan ia tidak berubah," katanya dalam webinar Isu Semasa Ekonomi hari ini.
"T20 sebenarnya tidaklah kaya (seperti yang disangkakan ramai). Pendapatan mereka dalam lingkungan RM8,300 sebulan bagi setiap isi rumah manakala golongan T1 pula sekitar RM50,000 sebulan.
"Mereka (golongan maha kaya) mungkin dalam kelompok T0.1, tetapi tiada kenaikan cukai untuk golongan ini."
Perdana Menteri Anwar Ibrahim pada Jumaat mengumumkan penurunan 2% kadar cukai pendapatan individu melibatkan banjaran pendapatan lebih RM35,000 hingga RM100,000 manakala mereka yang tergolong dalam kategori pendapatan RM100,000 hingga RM1 juta pula akan menyaksikan kenaikan 0.5% sehingga 2%.
Ini bermakna, kadar cukai bagi mereka yang meraih lebih RM1 juta setahun kekal pada kadar 28% (RM1 juta hingga RM2 juta) dan 30% bagi melebihi RM2 juta.
Mengulas lanjut mengenai Belanjawan 2023, Zouhair turut menyifatkan cadangan kerajaan yang bakal mengenakan cukai keuntungan modal bagi pelupusan saham syarikat yang tidak tersenarai awam sebagai usaha "sekerat jalan".
Beliau berkata, ini kerana langkah yang sama wajar dilaksanakan terhadap syarikat yang disenarai awam di Bursa Malaysia memandangkan mereka adalah syarikat yang besar.
Katanya, walaupun terdapat komentar daripada segelintir ahli ekonomi yang mengatakan langkah itu akan menimbulkan kebimbangan dalam kalangan pelabur, ini bagaimanapun dilihat sebagai satu mitos.
"Keuntungan yang diperoleh syarikat kebiasaannya akan digunakan untuk  penyelidikan dan pembangunan (R&D), menaikkan gaji pekerja atau membeli saham mereka sendiri.
"Kenapa? sebab harga saham yang tengah dipegang oleh individu termasuk CEO boleh meningkat. Apabila meningkat ini akan menjana keuntungan atau dividen yang mana tiada cukai akan dikenakan.
"Memang bagus apabila nak perkenalkan cukai keuntungan modal, tetapi ia juga harus merangkumi syarikat besar yang disenarai di pasaran awam," tambahnya.


Mahkamah bakal sampaikan keputusan perbicaraan kes rasuah Rosmah

Selepas hampir empat tahun perbicaraan, akhirnya isteri Najib Razak, Rosmah Mansor akan mengetahui nasib beliausama ada akan dibebaskan atau disabitkan atas tiga pertuduhan rasuah berkaitan projek hibrid solar untuk 369 sekolah luar bandar di Sarawak, lebih seminggu selepas suaminya dipenjarakan.
Najib dan isterinya berdepan kecaman hebat berikuta gaya hidup mewah mereka, di mana kedua-dua mereka berdepan tindakan undang-undang selepas pentadbiran kerajaan tumbang pada 2018.
Minggu lalu, Najib memulakan hukuman 12 tahun penjara selepas Mahkamah Persekutuan mengekalkan sabitannya dalam kes yang berkait skandal rasuah berbilion dolar di 1MDB.
Ketika ini, beliau masih dibicarakan dalam empat kes rasuah lain.
Rosmah, 70, mengaku tidak bersalah atas tiga pertuduhan meminta dan menerima rasuah antara 2016 dan 2017 bagi membantu sebuah syarikat mendapatkan projek bekalan tenaga solar sebanyak AS$279 juta daripada kerajaan ketika suaminya menjadi perdana menteri.
Pendakwa raya berkata Rosmah meminta rasuah RM187.5 juta, dan menerima RM6.5 juta daripada pegawai syarikat yang mendapat projek itu.
Jika sabit kesalahan, pertuduhan itu akan membawa hukuman penjara sehingga 20 tahun dan denda sekurang-kurangnya lima kali ganda.
Beliau bagaimanapun boleh memohon penangguhan hukuman oleh Mahkamah Tinggi Kuala Lumpur sementara menunggu rayuan di mahkamah.
Rosmah berhujah beliau menjadi mangsa bekas pembantunya serta beberapa pegawai kerajaan dan syarikat yang terlibat dalam projek itu.
Dalam usaha untuk menangguhkan keputusan perbicaraan, Rosmah memfailkan permohonan di mahkamah untuk menggugurkan hakim yang mendengar perbicaraannya.
Mahkamah Tinggi mungkin akan mendengar permohonan itu sebelum menyampaikan keputusannya, kata seorang pendakwa kepada Reuters.
Rosmah juga menghadapi 17 pertuduhan pengubahan wang haram sebanyak RM7.1 juta antara 2013 dan 2017 dalam kes berasingan.
Perbicaraan tersebut masih belum dimulakan.


Pengeluaran RM17.9 juta dari Yayasan Akalbudi adalah kesalahan pecah amanah, kata saksi

Mahkamah Tinggi hari ini diberitahu bahawa pengeluaran wang RM17.9 juta daripada Yayasan Akalbudi milik bekas timbalan perdana menteri Ahmad Zahid Hamidi adalah satu kesalahan pecah amanah kerana tidak mendapat persetujuan Lembaga Pemegang Amanah yang lain.Pegawai Penyiasat Suruhanjaya Pencegahan Rasuah Malaysia (SPRM) Muhammad Fazli Zulkifli, 36, berkata pengeluaran wang tersebut daripada akaun Affin Bank milik Yayasan Akalbudi kepada akaun Maybank Tetuan Lewis & Co, pemegang amanah yayasan itu adalah atas arahan Ahmad Zahid.“Hasil siasatan, pengeluaran wang itu adalah satu pecah amanah jenayah terhadap wang berjumlah RM17.9 juta milik Yayasan Akalbudi yang dikeluarkan tanpa mendapat persetujuan Lembaga Pemegang Amanah yang lain dan dipindahkan ke akaun klien Lewis & Co,” katanya ketika pemeriksaan semula oleh Timbalan Pendakwa Raya Ahmad Sazilee Abdul Khairi.Saksi pendakwaan ke-93 itu berkata demikian pada hari ke-48 perbicaraan kes Ahmad Zahid yang menghadapi pertuduhan rasuah, pecah amanah dan pengubahan wang haram, melibatkan jutaan ringgit dana Yayasan Akalbudi.Pada Jumaat lalu, Muhammad Fazli memberitahu mahkamah bahawa terdapat penglibatan Ahmad Zahid dalam pengeluaran wang Yayasan Akalbudi berjumlah RM17.9 juta yang digunakan untuk pembelian sijil simpanan tetap RM9.3 juta manakala RM8.6 juta untuk membayar deposit saham kepada Ri-Yaz Assets Sdn Bhd.Ahmad Sazilee: Berdasarkan siasatan Encik Fazli berkenaan Tetuan Lewis & Co iaitu pemegang wang RM17.9 juta, siapa yang memberi arahan kepada Lewis & Co berkenaan wang tersebut.Muhammad Fazli: Segala arahan yang Lewis & Co terima adalah daripada Datuk Seri Ahmad Zahid Hamidi dan Lewis & Co tidak akan bertindak tanpa arahan.Ahmad Sazilee: Boleh kamu sahkan kepada mahkamah, pernah tak mana-mana Lembaga Pemegang Amanah Yayasan Akalbudi yang lain memberi apa-apa arahan kepada Lewis & Co, secara spesifiknya kepada B. Muralidharan (rakan kongsi Lewis & Co).Muhammad Fazli: Saya sahkan tiada.Mengenai percakapan beramaran oleh Ahmad Zahid kepada SPRM semasa siasatan kes itu berhubung pelaburan dalam syarikat Ri-Yaz Assets, Muhammad Fazli berkata percakapan itu bercanggah dengan keterangan saksi-saksi lain.“Berdasarkan kenyataan Ahmad Zahid, dia kata Yayasan Akalbudi yang berminat buat pelaburan (dalam syarikat Ri-Yaz Assets) dalam bidang perhotelan, tetapi keterangan daripada saksi-saksi lain memberitahu bahawa Datuk Nurulhidayah (anak Ahmad Zahid) yang berminat buat pelaburan dan bayaran dibuat oleh Yayasan Akalbudi,” kata Muhammad Fazli.Ahmad Sazilee: Bagaimana pula dengan keterangan Rashid Manaf (pemegang saham syarikat Ri-Yaz Assets).Muhammad Fazli: Mengikut keterangan Rashid, Nurulhidayah menyatakan minat untuk melabur dengan Ri-Yaz Assets.Ditanya Ahmad Sazilee, adakah terdapat dokumen mengenai pelaburan tersebut, Muhammad Fazli menjawab, “Tiada, ia melibatkan dua pihak sahaja, Nurulhidayah dan Rashid. Sepanjang siasatan saya juga tidak menjumpai apa-apa dokumen yang mengatakan Nurulhidayah menjadi pemantau atau proksi dalam Ri-Yaz Assets”.Ahmad Zahid, 68, berdepan 47 pertuduhan dengan 12 daripadanya membabitkan pecah amanah, lapan rasuah dan 27 pengubahan wang haram, melibatkan puluhan juta ringgit dana milik Yayasan Akalbudi.Perbicaraan berlangsung di hadapan Hakim Collin Lawrence Sequerah.


Sekolah berasrama penuh institusi tonggak orang Melayu

Sekolah Berasrama Penuh (SBP) dan Maktab Rendah Sains Mara (MRSM) sudah menjadi salah satu institusi tonggak bagi orang Melayu di negara ini.
Orang Melayu akan mempertahankan kewujudan SBP dan MSRM seperti mana kaum Cina di negara ini mahu memastikan sekolah jenis kebangsaan Cina sentiasa ada di Malaysia.
Kehadiran sekolah-sekolah yang menggunakan bahasa pengantar Cina dianggap sebagai institusi tonggak kewujudan kaum itu di negara ini, atau boleh juga disebut sebagai “existential pillar”.
Lain-lain tonggak adalah penggunaan bahasa Cina itu sendiri, akhbar-akhbar bahasa Cina, kebebasan berniaga dengan adanya Dewan-dewan Perniagaan Cina dan amalan budaya Cina melalui pelbagai jenis persatuan suku kaum.
Maka dapat difahami bahawa soal sekolah jenis kebangsaan Cina adalah sesuatu yang sensitif.
Bagi orang Melayu, tonggak kewujudan itu tidak ketara kerana kaum ini adalah majoriti dan memegang kuasa politik dan perkhidmatan awam.
Bahasa Melayu pula sudah menjadi bahasa rasmi dan bahasa kebangsaan.
Sekolah pengantar bahasa Melayu sudah menjadi sekolah kebangsaan.
Agama Islam juga sudah menjadi agama rasmi yang mana institusi-institusinya dibiaya oleh kerajaan.
Tetapi orang Melayu juga mempunyai tonggak kewujudannya.
Asas pada tonggak ini adalah tentunya institusi Raja-raja Melayu, diikuti dengan agama Islam dan hak keistimewaan yang diterjemahkan dalam bentuk pendidikan dan ekonomi.
Pelbagai dasar dan inisiatif digubal sejak merdeka lagi supaya orang Melayu tidak ketinggalan dalam bidang pendidikan dan ekonomi.
Ada pandangan bahawa dasar dan inisiatif ini merupakan sesuatu yang sementara, iaitu ketika orang Melayu masih tidak dapat bersaing dengan orang Cina.
Namun walaupun terdapat banyak kejayaan, setelah 66 tahun Merdeka, orang Melayu masih ketinggalan.
Sebaliknya ada pihak berpendapat bahawa orang Melayu patut selamanya dibantu dalam bidang pendidikan dan ekonomi kerana ia merupakan hak nasional mereka.
Maka ia sudah menjadi suatu “entitlement”, tidak kira sama ada orang Melayu itu golongan marhaen atau elit.
Golongan elit Melayu yang menguasai bidang politik dan ekonomi pasti secara disedari atau tidak akan mengambil kesempatan untuk kepentingan diri dan keturunannya.
Maka badan-badan atau agensi yang asalnya bertujuan untuk membantu orang Melayu sudah menjadi institusi tonggak yang akan sentiasa perlu dipertahankan.
Maka membincangkan perkara ini juga menjadi suatu yang sensitif.
Tidak kira apa pun parti yang menjadi kerajaan, ia pasti terpaksa mempertahankan institusi-institusi ini.
Antara institusi ini ialah Mara, Tabung Haji dan Permodalan Nasional Berhad.
Maka apabila timbul perbincangan mengenai MRSM baru-baru ini, ia juga menjadi sensitif.
Apa yang berlaku ialah bukan saja MRSM sudah menjadi institusi teras bagi orang Melayu tetapi keseluruhan sistem SBP yang dikendalikan oleh Kementerian Pendidikan juga sudah begitu rapat dengan masyarakat Melayu dan mereka pasti sensitif terhadap apa saja perubahan yang dilakukan terhadapnya.
Walaupun hanya segelintir saja di kalangan masyarakat orang Melayu yang dapat memasuki SBP dan MRSM tetapi setelah berpuluh-puluh tahun kewujudannya, maka sudah tentu ada ramai lepasan sekolah-sekolah itu di negara ini.
Tentunya kebanyakan bekas pelajar itu menjadi orang berjaya dalam masyarakat dan sebahagiannya menyertai golongan elit negara.
Mereka juga mahukan anak dan cucu mereka memasuki SBP dan berjaya seperti dirinya.
Isu ini timbul minggu lalu apabila Asyraf Wajdi Dusuki dari Umno dilantik sebagai pengerusi Mara.
Antara perkara pertama yang diutarakan adalah cadangan untuk mewujudkan MRSM berbayar.
SBP, MRSM dan Mara sendiri adalah suatu yang sensitif bagi orang Melayu. Maka muncullah kontroversi mengenai cadangan itu.
MRSM berbayar tentunya untuk anak-anak golongan elit Melayu.
Dengan adanya MRSM berbayar, ia mengatasi masalah apabila anak-anak golongan elit yang masuk ke sekolah itu bersama dengan anak-anak golongan lain dari kalangan marhaen.
Ini kerana MRSM mendapat banyak bantuan dari kerajaan melalui peruntukan Mara.
Maka wajarkah anak golongan elit mendapat bantuan yang sama kerana mereka sebenarnya mampu?
Sedangkan tujuan asal seperti yang difahami secara umum oleh orang ramai, SBP dan MRSM adalah untuk menyediakan tempat bagi pelajar-pelajar yang cemerlang tetapi keadaan persekitaran mereka seperti kemiskinan boleh menjejaskan pembelajaran.
Maka satu tempat yang diberikan kepada anak golongan elit bermakna ia menafikan satu tempat untuk golongan orang kebanyakan dan biasa.
Tentu pemahaman itu tidak dapat diterima oleh golongan elit terutama mereka yang merupakan lepasan SBP dan MRSM.
Bagi mereka, SBP dan MRSM adalah hak semua orang Melayu, tidak kira sama ada mereka adalah golongan elit atau tidak.
Asalkan layak, maka mereka berhak masuk ke SBP dan MRSM.
Beberapa tahun lalu, ada timbul bahawa lepasan MSRM mahukan anak-anak mereka diutamakan untuk memasuki sekolah itu.
MSRM ini bukan saja sekolah yang baik, tetapi daripadanya, ia memperoleh peluang untuk melanjutkan pelajaran ke luar negara dengan biasiswa atau pinjaman Mara.
Itu yang mendorong mereka berebut hendak memasuki MSRM.
Maka tentunya ada pihak yang mempersoalkan apa hak bekas pelajar terhadap sekolah lamanya.
Ini kerana sekolah itu dibiaya oleh kerajaan dan terbuka untuk semua rakyat negara ini.
Anak bekas pelajar tidak mempunyai kelebihan daripada orang lain.
Sikap ini menampakkan mentaliti entitlement di kalangan golongan elit.
Adalah menjadi pengetahuan umum bahawa ramai anak-anak golongan elit yang dapat masuk SBP dan MRSM.
Ia mendedahkan bagaimana masyarakat Melayu kini juga terbahagi kepada golongan elit dan bukan elit.
Golongan elit ini mempunyai pengaruh politik, ekonomi dan sosial dalam masyarakat.
Walaupun mereka adalah minoriti dalam kalangan orang Melayu tetapi pengaruh mereka adalah besar.
Dengan pengaruh mereka, golongan elit ini boleh buat apa saja untuk menjaga kepentingan mereka dan keturunannya.
Maka tidak menghairankan bahawa desakan mereka supaya MRSM berbayar diwujudkan akan berhasil juga nantinya.
Maka akan timbul dua darjat dalam sistem MRSM ini.
MRSM berbayar ini akan menjadi sekolah premium, jauh berbanding sekolah MRSM biasa.
Ada pihak menyatakan, apa salahnya MRSM berbayar ini diwujudkan kerana ia bukan menerima bantuan kerajaan.
Tetapi jika ia diwujudkan, pastinya ia menggunakan khidmat pegawai dan tenaga pengajar Mara yang dibiayai oleh peruntukan kerajaan.
Pihak pengurusan Mara dan MRSM yang dibayar gajinya oleh kerajaan terpaksa memikirkan juga soal MRSM berbayar kerana ia tetap di bawah pentadbirannya
MRSM merupakan sistem yang berada di luar Kementerian Pendidikan.
Di situ mereka boleh belajar dengan menggunakan bahasa pengantar Inggeris sedangkan anak-anak Melayu lain di sekolah biasa belajar dalam bahasa kebangsaan.
Inilah yang dikehendaki oleh golongan elit Melayu, iaitu supaya anak-anak mereja dapat peluang lebih besar dalam hidup.
Tidakkah ini suatu hipokrisi dalam pendidikan?
Orang Cina tidak memerlukan SBP dan MRSM untuk mereka maju dalam pendidikan dan kerjaya.
Mereka memperkasakan sekolah jenis kebangsaan Cina hinggakan ia lebih berdaya saing daripada sekolah kebangsaan.
Mereka juga mampu menghantar anak-anak mereka menyambung pelajaran di luar negara dengan wang sendiri.
Tanpa bantuan kerajaan dan subsidi, anak-anak Melayu tidak akan mampu untuk belajar di universiti apatah lagi di luar negara.
Melalui SBP dan MRSM barulah mereka dapat belajar di luar negara.
Setelah maju dan berjaya dalam kerjaya, mereka boleh menjadi sebahagian daripada golongan elit.
Tetapi sebagai golongan elit, tentulah mereka mampu untuk mewujudkan sekoiah-sekolah swasta yang menepati selera mereka.
Golongan ini juga mampu untuk menghantar anak mereka belajar di luar negara.
Mereka tidak wajar bergantung kepada institusi kerajaan untuk pendidikan anak-anak mereka.
Tetapi manusia akan sentiasa mencari jalan untuk mempertahankan kekayaan masing-masing daripada sebarang hakisan.


5 ditahan edar, seludup dadah melalui syarikat kurier Singapura

Polis Diraja Malaysia menahan empat wanita dan seorang lelaki tempatan kerana disyaki terlibat sindiket pengedaran dan penyeludupan antarabangsa pelbagai jenis dadah, yang dianggarkan bernilai RM4.9 juta dalam beberapa serbuan di sekitar Selangor, Negeri Sembilan dan Kuala Lumpur.Timbalan Pengarah Jabatan Siasatan Jenayah Narkotik Bukit Aman Abdul Aziz Abdul Majid (Pelucuthakan Harta/Perundangan/Tahanan) berkata serbuan dilakukan pada 24 September hingga 28 September lepas hasil perkongsian maklumat dan kerjasama dengan pihak Biro Narkotik Pusat Singapura.Beliau berkata kesemua yang ditahan berusia antara 21 hingga 71 tahun dan polis turut merampas tiga buah kenderaan masing-masing jenis Toyota Vellfire, kenderaan pacuan empat roda Toyota Hilux dan Honda City bernilai RM250,000.“Dalam serbuan berkenaan, polis berjaya merampas pelbagai jenis dadah bernilai RM4.9 juta termasuk syabu seberat 5.8kg, ketamin seberat 14.8kg, Methylenedioxymethamphetamine (MDMA) jenis cecair (30.1 liter), MDMA jenis serbuk 34.3kg dan kafein 2.2kg.“Berdasarkan rampasan itu, kami juga percaya ada kegiatan memproses dadah di sebuah gudang di sini (Kajang) tapi perkara ini masih disiasat,” katanya dalam sidang media di Ibu Pejabat Polis Kajang.Aziz berkata sindiket ini menjalankan kegiatan penyeludupan dadah untuk pasaran antarabangsa dengan menggunakan perkhidmatan syarikat kurier di Singapura, untuk menghantar bungkusan berisi dadah ke Singapura dan negara-negara Eropah melalui Singapura, dengan mengisytiharkan bungkusan tersebut mengandungi barang-barang sah.Beliau berkata sejumlah RM426,926 wang turut disita daripada 11 akaun bank dan nilai keseluruhan rampasan dadah serta sitaan harta bernilai RM5.6 juta.Menurutnya sindiket ini dipercayai mula bergiat aktif sejak awal tahun ini, selain turut mengedar dadah tersebut untuk bekalan di sekitar Kuala Lumpur dan Selangor.“Pihak polis juga masih mengesan beberapa individu yang telah dikenal pasti dan dalang yang masih bebas. Siasatan awal mendapati kesemua suspek tidak mempunyai rekod lampau dan ujian air kencing mereka juga negatif dadah.“Kes disiasat di bawah Seksyen 39B Akta Dadah Berbahaya 1952 dan kesemua suspek direman selama 12 hari sehingga hari ini bagi membantu siasatan,” katanya.


Speaker Dewan Rakyat pertahankan keputusan hadkan 80 ahli Parlimen

Tindakan Hassan Abdul Karim (PKR-Pasir Gudang) yang cuba mempertikaikan tindakan yang hanya membenarkan 80 ahli Parlimen berada di dalam Dewan Rakyat setiap sesi ditentang hebat oleh Yang Dipertua Dewan Rakyat, Azhar Azizan Harun.Hassan dilihat masih tidak berpuas hati dengan ketetapan diputuskan Mesyuarat Penyelarasan Urusan Dewan Rakyat berikutan penularan wabak Covid-19 yang turut dihadiri Ketua Whip parti, menggunakan kesempatan membangkitkan isu itu sebelum perbahasan peringkat dasar Belanjawan 2021 bermula.“Dengan izin Speaker, saya ingin mengemukakan pandangan terhadap peraturan kehadiran ahli Parlimen sebelum perbahasan bermula yang memperuntukan hanya 80 orang sahaja pada waktu sidang kita membahaskan Belanjawan ini adalah bertentangan dengan peraturan dan undang-undang perlembagaan Persekutuan dan saya mohon supaya peraturan ini ditarik balik.“Alasan yang pertama ialah melarang ahli Parlimen, ahli Dewan Rakyat yang dipilih oleh rakyat masuk ke dalam dewan adalah bertentangan dengan Artikel 96, 97 seterusnya tentang peruntukan kewangan bahagian ketujuh Perembagaan Persekutuan.“Sekarang adalah sidang membahaskan dan meluluskan Belanjawan ini, ia bukan sidang yang biasa-biasa, ertinya tidak boleh dilakukan keadaan persidangan Parlimen yang tidak sah. Kita tidak mahu keadaan ini diterima oleh kerajaan yang tidak sah yang meluluskan Rang undang-undang Belanjawan tidak sah. Jadi kita mesti kembali kepada peruntukan perlembagaan,” katanya.Bagaimanapun, Azhar menjelaskan tiada kenyataan di dalam Artikel 96 dan 97 yang menyatakan semua ahli perlu berada dalam dewan.Artikel 96 tiada cukai dikenakan melainkan dibenarkan oleh undang-undang, manakala Artikel 97 menyatakan mengenai “Dana Disatukan” di bawah kuasa Kementerian Kewangan.“Dimanakah terdapatnya di dalam Perlembagaan Persekutuan dimana setiap masa saya perlu mendengar 222 Ahli Parlimen di Dewan Rakyat sedangkan korumnya hanyalah diwajibkan 26 orang itupun dalam Peraturan Mesyuarat.“Kita ada 80 orang, bukan saya nak kekang ahli Parlimen daripada berdebat, semua yang dipilih oleh ketua Whip parti boleh berdebat dipersilakan dan kalau tengok pun pada setiap hari persidangan bukan 222 hadir dalam dewan.“Yang datang hanya 100 ke 120 orang itu pun bukan mereka berada dalam dewan dari pukul 10 hingga 5.30 petang. Mereka keluar masuk dan apabila kita buat persetujuan konsensus bersama 80 orang ini kenapa tiba-tiba ia diperbesarkan,” soalnya ketika membalas pertikaian Hassan di Dewan Rakyat hari ini.Bagaimanapun, Azhar menjelaskan tiada kenyataan di dalam Artikel 96 dan 97 yang menyatakan semua ahli perlu berada dalam dewan.Justeru itu, Azhar mengharapkan agar Ahli Parlimen tidak kira kerajaan dan pembangkang menyokong keputusan ini yang telah mendapat persetujuan sebelum ini.“Marilah bersama-sama kita membalas budi dan jasa baik ‘frontliner’ dan Ketua Pengarah Kesihatan, Dr Noor Hisham Abdullah yang bertungkus lumus selama 7 bulan, siang dan malam demi mengawal penyebaran pandemik ini.“Kita patut beri keyakinan pada beliau dan petugas barisan hadapan dan berilah kerjasama sepatutnya. Jadi, cukuplah dan marilah kita berbahas mengenai belanjawan ini,” katanya.Terdahulu, ia turut mendapat tentangan hebat daripada Shahidan Kassim (BN-Arau) yang berkata tindakan tersebut seharusnya tidak boleh dipertikai kerana telah mendapat persetujuan daripada Ketua Whip setiap parti.“Jangan buang masa, wakil Whip kena maklum, Anthony Loke kena terang ini. Kalau tak percaya dengan Whip, kita buang sahaja ketua Whip dan ganti dengan Ketua-Ketua Parti. Bagaimana boleh setuju ia boleh dipertikai kerana ini bukan diputuskan kita tetapi diputuskan oleh Kementerian Kesihatan Malaysia (KKM)“Kalau nak lawan tak mengapa, kita isytihar hari ini kita undi menentang KKM. Ini soal penyakit yang melibatkan semua orang. Kalau pertikai boleh tetapi saya tetap sokong ahli Parlimen supaya had ini diadakan sebagai SOP untuk hadir ke Parlimen.”


Kenali pasukan yang membantu anda mengelak kesesakan dan jalan berlubang

Anda mungkin mengenali Waze sebagai aplikasi navigasi menyenangkan, berasaskan komuniti yang memudahkan pemanduan anda setiap hari.Kekuatan Waze adalah daripada komunitinya dan yang memainkan peranan besar dalam komuniti ini adalah penyunting peta seperti Yusmizan Ag Kirah dan Lee Zhong Zhen.Siapakah penyunting-penyunting peta dan apakah yang mereka lakukan?Apabila anda bertemu dengan jalan mati dalam peta, atau anda memerlukan pertolongan untuk menyunting lokasi tempat perniagaan anda, anda boleh mendapatkan bantuan daripada penyunting-penyunting ini.Yusmizan Ag Kirah.Di Malaysia, aplikasi ini dijaga oleh sekumpulan sukarelawan yang mempunyai minat mendalam dan merupakan 1% daripada jaringan global lebih kurang 30,000 penyunting yang mengemaskini peta Waze setiap bulan.Bukan itu sahaja, mereka juga berada dalam kumpulan Facebook Waze Malaysia untuk berkongsikan maklumat dan menghulurkan bantuan apabila diperlukan.Yus merupakan pensyarah sepenuh masa di Sabah. Beliau menyertai Waze pada tahun 2013 dan kini merupakan pengurus negara, “global champ” dan koordinator negara. Beliau mencuri waktu sebelum dan selepas mengajar untuk mengemaskini peta dan berkomunikasi dengan komuniti Waze.Sementara Lee merupakan pengurus negara Tahap 5 dan “local champ” berpusat di Lembah Klang. Lima tahun lalu tiada jalan dalam peta Waze yang menghubungkan ke rumahnya dan sesiapa sahaja yang baru di kawasan itu pasti akan tersesat jika mahu mencarinya.Dia merasa kecewa dan mahu mengetahui siapa yang perlu dihubungi daripada Waze untuk membangkitkan hal ini. Pada ketika itulah dia menemukan sekumpulan sukarelawan tersebut.“Semua orang boleh menjadi penyunting dan mengambil tindakan,” dia terfikir dan begitulah bagaimana dirinya menjadi penyunting. Semenjak itu dia mengemaskini, menyunting, membetulkan dan mengurus peta-peta di kawasannya dan tempat asalnya di Seremban.Apabila pandemik melanda dan pergerakan turun dengan mendadak pada awal pengenalan perintah kawalan pergerakan, komuniti ini sibuk menandakan kawasan-kawasan yang mempunyai sekatan jalan raya.Dalam tahun ini, rakyat Malaysia sudah boleh menggunakan navigasi GPS tanpa gangguan apabila melalui Terowong SMART dan jalan bawah tanah menghala ke Tun Razak Exchange (TRX) disebabkan pemasangan peranti berasaskan bluetooth dikenali sebagai Beacons.TRX merupakan yang pertama di Asia Tenggara untuk menggunakan teknologi ini dan kedua-dua Yus dan Lee terlibat dalam pemetaan laluan ini.Pemetaan kawasan ini lebih mencabar daripada biasa. Untuk struktur ruang bawah tanah TRX, mereka perlu memberikan gambaran tepat kepada penyunting peta.Apa yang membuatkan ia sukar kerana ketinggian jalan tidak berbeza jika dibandingkan jalan utama dan jalan-jalan bawah tanah.Jika berlaku kesilapan ia boleh menyebabkan pengguna menuju ke destinasi yang salah. Bagi melengkapkan pemetaan kawasan seluas 300 meter, mereka mengambil masa kira-kira tiga hari dan 15 jam.Walaupun kedua-dua mereka tidak terlibat dalam melakukan penilaian melibatkan Terowong SMART, ia dilakukan oleh seorang lagi penyunting peta tempatan bernama Ahmad Kamal Effendy.Kini komuniti itu terus melakukan tugas dengan baik bagi memastikan peta sentiasa dikemaskini.Musim perayaan adalah masa untuk mereka berada di samping orang tersayang. Pandemik global menjadikannya lebih penting untuk bersama komuniti yang mempunyai minat sama, persahabatan atau seseorang yang dekat untuk dipanggil sebagai “keluarga”.Ternyata komuniti Waze bukan sekadar mereka yang gemar berbicara mengenai peta.Kesemua sukarelawan datang daripada pelbagai latar belakang dan berkongsi minat serta tujuan yang sama. Sebagai contoh, mengadakan maraton maya, tolong menolong antara satu sama lain, atau bersatu demi tujuan yang baik.Baru-baru ini mereka menjalankan aktiviti menderma darah, yang dilakukan sekurang-kurangnya dua kali setahun.Persoalannya, mengapa mereka sanggup menghabiskan masa dan usaha bagi meningkatkan keupayaan aplikasi Waze sedangkan mereka tidak dibayar?“Saya tidak tahan menghabiskan masa dalam kesesakan lalu lintas, kadang-kala berjam-jam, sedangkan ada perkara lain yang lebih bermanfaat boleh dilakukan. Apabila ada yang datang berjumpa memberitahu Waze membawa mereka keluar daripada kesesakan, saya amat gembira,” kata Yus tentang apa yang membuatkan penyunting sepertinya rasa dihargai.Lee Zhong Zhen.Bagi Lee, ia merupakan keupayaan membetulkan kesilapan dalam peta. “Kekecewaan saya pada awal-awal dulu tiada lagi kerana kini saya ada kuasa untuk mengubah dan membetulkan apa yang salah dan saya tidak lagi sesat.“Tetapi bukan itu sahaja, saya merasakan kami boleh bergantung antara satu sama lain, dan ia cara terbaik untuk membuat kawan baru yang kini dekat di hati saya.”Sebagai penyunting, mereka berpeluang menjadi orang pertama menguji ciri-ciri baru, kerana merupakan sebahagian daripada kumpulan penguji beta. Ia terutamanya melibatkan ciri-ciri setempat baru yang tidak kesemuanya sampai ke pengguna sekali gus.Mereka melihatnya sebagai satu penghargaan daripada Waze apabila menerima pemberian istimewa dan barangan dari masa ke masa – semuanya merupakan barangan yang tidak dapat dibeli dari kedai.Ketika ditanya mengenai pandangan tentang kualiti yang diperlukan untuk menjadi penyunting, Yus berseloroh dan berkata, “Anda mesti merupakan pengguna aplikasi Waze, atau anda tak akan faham mengenai masalah yang dihadapi. Kesabaran dan kemahuan untuk membantu orang lain juga penting. Pengetahuan mengenai pemetaan tidak diperlukan kerana akan ada penyunting lebih berpengalaman akan membantu, jika ada ia mungkin lebih membantu.Lee turut bersetuju, dan menambah: “Anda perlu mempunyai semangat untuk menyumbang dan tidak mementingkan diri. Tetapi saya tidak kata semuanya hanya memberi dan tidak menerima. Jom masuk untuk rasa keseronokan – ia lebih baik jika anda orang yang senang bergaul.”


Blogger direman bagi bantu siasatan kes rasuah lebih RM1.3 juta babit sebuah kementerian

Suruhanjaya Pencegahan Rasuah Malaysia (SPRM) mereman seorang blogger bagi membantu siasatan berkaitan dakwaan rasuah dalam satu projek membabitkan sebuah kementerian bernilai lebih RM41 juta.
Majistret Irza Zulaikha Rohanuddin telah mengeluarkan perintah reman selama dua hari sehingga 13 Mei terhadap suspek setelah SPRM membuat permohonan di Mahkamah Majistret Putrajaya pagi ini.
Menurut sumber, suspek dipercayai telah menerima rasuah berjumlah lebih RM1.3 juta daripada sebuah syarikat teknologi maklumat sekitar tahun 2020.
Tambah sumber, permintaan dan pembayaran rasuah ini dipercayai dilakukan sebagai dorongan kepada suspek melobi supaya syarikat berkenaan berjaya dalam perolehan kontrak berkaitan.
Difahamkan, SPRM juga akan melihat bagaimana tatacara perolehan projek ini dilaksanakan.
Pengarah Kanan Siasatan SPRM, Hishamuddin Hashim ketika dihubungi mengesahkan tangkapan berkenaan dan kes disiasat di bawah seksyen 16 Akta SPRM 2009.


PM umum 4 fasa pelan pemulihan negara, sasar sidang Parlimen September depan

Perdana Menteri Muhyiddin Yassin hari ini mengumumkan empat fasa pemulihan negara dengan mensasarkan sidang Parlimen dibuka semula dalam fasa ketiga yang dijangka akan bermula sekitar bulan September atau Oktober depan.Dalam perutusannya hari ini, Muhyiddin berkata fasa ketiga pelan pemulihan itu akan menyaksikan beberapa sektor akan dibuka semula termasuk Parlimen yang digantung sejak darurat diisytiharkan Januari lalu“Saya ingin menyatakan komitmen saya di sini bahawa sidang parlimen dapat diadakan selama fasa ini pada bulan September atau Oktober, dengan tunduk pada SOP yang ketat.“Ini adalah pendirian saya dari awal bahawa sistem demokrasi berparlimen boleh berfungsi semula pada masa yang sesuai, iaitu setelah kes-kes Covid-19 terkawal dan kita hampir mencapai imuniti berkelompok,” katanya dalam perutusan khas untuk mengumumkan butiran pelan pemulihan negara hari ini.Muhyiddin juga turut berikrar untuk menegakkan demokrasi berparlimen dan raja berperlembagaan.“Jangan ada pihak-pihak yang sengaja menimbulkan keresahan dan kecelaruan dalam kalangan rakyat sehingga mengganggu tugas utama Kerajaan untuk menangani pandemik Covid-19,” katanya.Muhyiddin berkata peralihan antara fasa akan bergantung kepada situasi Covid-19 dalam negara.Beliau berkata fasa pertama yang sedang dijalankan sekarang, kebanyakan sektor sosial dan ekonomi ditutup di bawah perintah kawalan pergerakan (PKP), ia akan diikuti oleh fasa kedua berdasarlan pada beberapa indikator.Ia termasuk jangkitan harian yang menurun di bawah angka 4,000, Sistem kesihatan awam tidak lagi berada di peringkat kritikal termasuk kadar penggunaan katil di ICU pulih ke paras sederhana dan kadar penerima vaksin lengkap mencecah 10% populasi dalam negara.Di bawah fasa kedua, aktiviti ekonomi akan dibuka secara berperingkat dengan membenarkan kapasiti pekerja sehingga 80% di premis selain lebih banyak sektor perniagaan dibenarkan dibuka.Bagaimanapun, Muhyiddin berkata larangan perjalanan rentas negeri dan aktiviti sosial akan masih tidak dibenarkan.Beliau berkata fasa ketiga akan menyaksikan semua aktiviti ekonomi dibenarkan beroperasi, kecuali sektor berisiko tinggi untuk jangkitan Covid-19.Namun fasa ketiga hanya berlaku apabila kes harian menurun sehingga paras angka bawah 2,000 jangkita, dan 40% populasi negara telah menerima vaksin lengkap.“Nilai ambang ini dijangka dapat dicapai paling awal pada akhir bulan Ogos 2021,” tambahnya.Bagaimanapun beliau mengingatkan bahawa kerajaan akan terpaksa menunda peralihan fasa-fasa ini jika tiga indikator utama – kes harian, kapasiti hospital dan kadar vaksinasi – tidak mencapai sasarannya.“InsyaAllah, apabila kita telah mencapai imuniti kelompok pada Fasa Keempat, perkara-perkara ini dapat kita lakukan secara berperingkat dengan pematuhan kepada SOP yang ketat. Kejayaan kita mencapai imuniti kelompok pula bergantung kepada berapa ramai rakyat negara ini dapat menerima suntikan vaksin,” kata Muhyiddin.Beliau juga berkata bahawa dirinya memahami ramai rakyat Malaysia terjejas akibat wabak ini sama ada secara fizikal mahu pun emosi.“Ada di antara anda yang kehilangan orang tersayang, berkurang punca pendapatan dan diselubungi keresahan yang berpanjangan. Namun kita jangan sekali-kali mengalah. Kita perlu terus berjuang, bersatu hati dan tenaga dalam menjayakan pelan pemulihan negara.“Saya berjanji kerajaan akan terus membantu sedaya mampu, tanpa pernah putus berusaha dan berikhtiar, supaya dapat bersama-sama kita keluar dari kemelut pandemik ini secepat mungkin.”Sekatan pergerakan penuh yang berjalan ketika ini dikuatkuasakan pada 1 Jun lalu.Ia dijadualkan berakhir pada 14 Jun namun dilanjutkan sehingga 28 Jun berikutan trend jangkitan harian yang masih menunjukkan paras angka sekitar 5,000 sehari.


Selepas PM, Sultan Johor terima mengadap TPM

Sultan Johor Sultan Ibrahim Sultan Iskandar hari ini menerima mengadap Timbalan Perdana Menteri Ismail Sabri Yaakob di Istana Pasir Pelangi di Johor Bahru selepas bertemu untuk bersantap tengah hari bersama Perdana Menteri Muhyiddin Yassin semalam.Dalam sebuah hantaran Facebook rasmi Sultan Ibrahim, Ismail tiba di Istana Pasir Pelangi kira-kira 10.45 pagi tadi dan pertemuan bersama Sultan Ibrahim berlangsung selama lebih sejam.Bagaimanapun Facebook rasmi Sultan Johor tidak memaklumkan apakah tujuan pertemuan tersebut.Semalam Muhyiddin dijemput untuk santapan tengah hari bersama Sultan Ibrahim di mana perdana menteri memberikan taklimat mengenai perkembangan terbaru berhubung isu-isu berkaitan negara.Muhyiddin dan Sultan Ibrahim bertemu selepas menghadiri sidang Dewan Undangan Negeri (DUN) Johor yang mendengar titah Sultan Johor itu dalam acara perasmian sidang.Dalam ucapannya, Sultan Ibrahim mengingatkan semua Adun Johor untuk tidak mengganggu-gugat kerajaan sepanjang pandemik Covid-19.“Saya tidak akan melayan permainan politik mana-mana wakil rakyat yang terus bertelagah sampai menganggu-gugat negeri dan kerajaan saya.“Saya rasa tidak perlu ada wakil rakyat jika masing-masing hanya fikirkan tentang kedudukan sendiri, bukannya kepentingan rakyat.“Apabila wabak Covid-19 telah terkawal, saya akan serahkan kepada rakyat untuk memilih ahli dewan yang baru, selepas ini pilihlah betul-betul pemimpin yang jujur dan ikhlas mahu berkhidmat untuk rakyat,” katanya.Sebelum ini, sempena perutusan Maal Hijrah, Sultan Ibrahim menzahirkan rasa kecewa kepada sesetengah pemimpin politik yang mengganggu perjalanan kerajaan kerana merebutkan kuasa, mengatakan tindakan mereka dilakukan ketika rakyat mengalami kesusahan disebabkan pandemik Covid-19.Pada ketika ini, Presiden Umno Ahmad Zahid Hamidi dan Presiden PKR Anwar Ibrahim bersama-sama dengan bekas perdana menteri Najib Razak, sedang menggiatkan usaha untuk menggulingkan Muhyiddin.


PM dan pemimpin PH akan tandatangani memorandum untuk kestabilan politik

Kerajaan dan gabungan pembangkang utama Pakatan Harapan (PH) mencapai persetujuan yang akan memberikan kestabilan politik ketika negara terus berperang dengan Covid-19, dengan memorandum bersejarah akan ditandatangani kedua-dua pihak esok.Wakil kedua-dua pihak dalam satu kenyataan hari ini berkata Memorandum Persefahaman untuk Transformasi dan Kestabilan Politik akan ditandatangani oleh Perdana Menteri Ismail Sabri Yaakob bersama-sama pemimpin tertinggi PH yang kini termasuk parti Sabah, Upko di Parlimen esok.“Dengan persefahaman ini, tumpuan dan keutamaan akan diberikan oleh kedua-dua pihak kepada landskap politik yang baru melalui inisiatif-inisiatif transformasi dan pembaharuan terhadap tata kelola pentadbiran kerajaan, khususnya memperkasakan peranan institusi Parlimen,” kata sebuah kenyataan yang ditandatangani 11 individu mewakili kerajaan dan gabungan pembangkang.Mereka berkata melalui beberapa pusingan rundingan antara Putrajaya dan PH, mereka bersetuju untuk melaksanakan pendekatan dwi partisan dalam usaha Malaysia memulihkan ekonomi negara daripada impak pandemik.Pada Jumaat, Ismail berkata pentadbiran beliau sedia untuk melaksanakan beberapa pembaharuan institusi bagi memperkukuhkan peranan Parlimen, ia adalah cadangan yang mirip dengan apa yang ditawarkan pendahulu beliau Muhyiddin Yassin di hujung pentadbirannya bulan lalu.Tawaran Ismail antara lain termasuk memastikan keseimbangan keanggotaan Jawatankuasa Pilihan Khas Parlimen melibatkan ahli Parlimen kerajaan dan ahli Parlimen pembangkang, pelaksanaan Undi 18, rundingan bersama ahli Parlimen dan dipersetujui secara bersama sebelum pembentangan rang undang-undang dan ketua pembangkang akan diberikan saraan dan kemudahan yang setara dengan seorang menteri serta menghadkan 10 tahun penggal jawatan perdana menteri.Pada 25 Ogos lalu, Ismail bertemu dengan pemimpin utama PH sebagai langkah yang dilihat mematuhi nasihatan istana supaya kerajaan yang baru ditubuhkan bekerjasama dengan pembangkang dalam usaha menangani pandemik Covid-19.Pertemuan mereka itu bahkan menyaksikan sebuah kenyataan ditandatangani bersama yang jarang berlaku sebelum ini bagi mendapatkan titik persefahaman dalam usaha “menurunkan suhu kemelut politik” dalam negara.Dalam kenyataan yang turut ditandatangani Anwar Ibrahim, Lim Guan Eng dan Mohamad Sabu itu, mereka berkata antara lain persetujuan bersama untuk komited dalam memperkukuhkan peranan Parlimen dan menjadikannya lebih telus.Bagaimanapun, pada awal bulan ini DAP berkata kegagalan Ismail untuk membentang usul undi percaya dalam sidang Dewan Rakyat bermaksud kerjasama rentas parti politik tidak mungkin berlaku.Veteran DAP Lim Kit Siang berkata undi percaya adalah “kedudukan sebenar pendirian Perlembagaan” walaupun Agong sudahpun memberitahu Ismail undi sedemikian tidak lagi perlu diadakan.Dewan Rakyat akan bersidang semula esok.